title: Anna Hallava

text: Hallavan esikoisteos, nuortenromaani "Sammakkoprinsessa", ilmestyi vuonna 2015. Teos yhdistää chick lit -tyyliä ja fantasiaa. Se oli Topelius-palkintoehdokkaana vuonna 2016. Romaanin jatko-osa "Operaatio Huulituli" ilmestyi vuonna 2016. Hallavan kolmas nuortenromaani "Valpuri Vaahteran maaginen korva" ilmestyi vuonna 2017. Myös se valittiin ehdolle Topelius-palkinnon saajaksi.


title: Anna Hallava

text: Hallava kirjoittaa myös Lukupalat-lastenkirjasarjaan kuuluvaa "2 A:n Kamut" -sarjaa.


title: Hedi Slimane

text: Hedi Slimane (s. 5. heinäkuuta 1968 Pariisi) on ranskalainen valokuvaaja ja muotisuunnittelija. Vuosina 2000–2007 hän oli Dior Hommen luova johtaja ja vuosina 2012–2016 Yves Saint Laurentin luova johtaja. Slimane jätti Yves Saint Laurentin tuotemerkin 31. maaliskuuta 2016.


title: Hedi Slimane

text: Slimane syntyi 5. heinäkuuta 1968 Pariisin 19. arrondissementissa italialaiselle äidille ja tunisialaiselle isälle. 11-vuotiaana hän löysi valokuvaamisen ja sai myös ensimmäisen kameransa. Muoti mielessään oleva nuori Slimane alkoi 16-vuotiaana tekemään omia vaatteitaan. Hän opiskeli taidehistoriaa École du Louvressa ja suoritti räätälinopintonsa miesten muotitalossa. Uransa alkuvaiheilla Slimane vieraili "Le Monden" toimistoilla, toivoen tullakseen toimittajaksi.


title: Soundtrack to the Apocalypse

text: Soundtrack to the Apocalypse on yhdysvaltalaisen thrash metal -yhtye Slayerin boksijulkaisu, joka julkaistiin 25. marraskuuta 2003 levymerkillä American Recordings.


title: Kesälesket

text: Kesälesket ("Gräsänklingar") on Hans Iverbergin ohjaama ruotsalainen komediaelokuva vuodelta 1982. Sen ovat käsikirjoittaneet Åke Cato ja Jan Richter. Pääosia esittävät Gösta Ekman, Janne Carlsson, Lena Olin, Mona Seilitz ja Svante Grundberg.


title: Kesälesket

text: Arkkitehti Gary saattaa konferenssimatkalle lähtevän vaimonsa lentokentälle, ajaa kolarin ja myöhästyy lentokenttäbussista, mutta saa kyydin autonasentaja Lasselta, joka on itsekin jäänyt juuri kesäleskeksi. Miehet tutustuvat ja alkavat viettää ”lomaviikkoaan” yhdessä, ja yläluokkainen arkkitehti saa kosketuksen aivan uuteen maailmaan.


title: Christian Dior SE

text: Christian Dior SE, joka tunnetaan yleisesti nimellä Dior, on ranskalainen luksustuotteita valmistava yhtiö, jota ohjaa ja johtaa ranskalainen liikemies Bernard Arnault. Arnault on myös maailman suurimman luksus-yhtiön LVMH:n johtaja.


title: Christian Dior SE

text: Muotisuunnittelija Christian Diorin vuonna 1946 perustama yhtiö suunnittelee ja levittää valmisvaatteita, nahkatuotteita, muotiasusteita, jalkineita, koruja, kelloja, hajuvesiä, meikkejä sekä ihonhoitotuotteita, pitäen samalla perinteensä "haute couturen" luojana. Diorin ensimmäinen hajuvesi oli vuonna 1947 lanseerattu "Miss Dior". Vuonna 1955 olivat vuorossa huulipunat ja muu kosmetiikka.


title: Christian Dior SE

text: Diorin muotitalossa ovat työskennelleet monet kuuluisat muotisuunnittelijat, tunnetuimpana Yves Saint-Laurent, joka otti vastuulleen muotitalon johdon Christian Diorin kuoltua 1957. Pierre Cardin työskenteli Diorilla 1947–1950.


title: Christian Dior SE

text: Dior on yksi niistä muotitaloista, joka italialaisen tutkivan journalismin TV-ohjelman "Reportin" mukaan käyttää tuotteidensa valmistajina laittomia maahantulijoita. Raportin mukaan laittoman ja järjestäytymättömän työvoiman hyväksikäyttö on yleistä luksusmuotituotteiden alalla. Käytäntö on, että muotitalo suunnittelee tuotteen ja tekee siitä mallikappaleen, mutta sen valmistus on siirretty alihankkijoiden ketjulle, jonka viimeinen lenkki on halpa, laiton työvoima.


Association for the Study of Australian Literature (ASAL) on australialainen organisaatio, joka edistää Australian kirjallisuutta ja sen tutkimusta sekä kirjallista kulttuuria erityisesti australialaisten kirjailijoiden ja opettajien ja opiskelijoiden vuorovaikutuksen kautta. Seura hallinnoi muutamia palkintoja, järjestää vuosittain kokouksen, julkaisee tiedotteita ja lehteä ja on tukenut taloudellisesti useita julkaisuja.


title: Association for the Study of Australian Literature

text: Australian Literature Society perustettiin Melbournessa 1899. Se yhdistyi ASALiin, joka vuodesta 1982 alkaen on hallinnoinut ALS Gold Medal -palkintoa. Lisäksi se hallinnoi seuraavia palkintoja: ASAL piti avajaiskokouksensa Monash-yliopistossa toukokuussa 1978, jolloin se hyväksyi perusasiakirjansa ja nimitti suojelijoiksi A. D. Hopen ja Judith Wrightin.


text: ASAL on myöntänyt elinikäisen jäsenyyden seuraaville: Clem Christesen, Mary Lord, Judith Wright, Thea Astley, Peter Cowan, Rosemary Dobson, Gwen Harwood, Eric Irvin, KKen Stewart, Julian Croft, Ian McLaren.


text: ASAL julkaisi vuodesta 1978 lokakuuhun 2000 yhteensä 43 numeroa tiedotuslehteä "Notes and Furphies". Sen jälkeen tiedotuslehti yhdistettiin ASALin kokousasiakirjojen julkaisuihin julkaisuksi "Journal of the Association for the Study of Australian Literature".


text: ASAL on perustanut sarjan ASAL Literary Studies Series, jossa julkaistaan Australian kirjjallisuutta käsitteleviä monografioita. Sarjassa on julkaistu seuraavat teokset:


text: Muita ASALin taloudelisesti tukemia julkaisuja:


title: Luettelo Calvin Harrisin saamista palkinnoista ja ehdokkuuksista

text: Skotlantilainen elektronisen musiikin tuottaja, laulaja-lauluntekijä ja DJ Calvin Harris on voittanut uransa aikana useita palkintoja.


title: Yves Saint Laurent SAS

text: Yves Saint Laurent SAS, joka tunnetaan myös nimellä Saint Laurent Paris, on ranskalainen luksustuotteita valmistava muotitalo, jonka Yves Saint-Laurent ja hänen kumppaninsa Pierre Bergé perustivat vuonna 1961. Saint Laurent Paris herätti "haute couture" -mallistonsa uudelleen henkiin vuonna 2015 luovan johtajan Hedi Slimanen alla.


title: Yves Saint Laurent SAS

text: Saint Laurent Parisia pidetään yhtenä maailman merkittävimmistä muotitaloista, ja yritys tunnetaan moderneista ja ikonisista vaatekappaleistaan, kuten naisten smokkitakeista.


title: Yves Saint Laurent SAS

text: Yrityksen tämänhetkinen luova johtaja on Anthony Vaccarello.


title: Boryspilin piiri

text: Boryspilin piiri () on yksi Ukrainan Kiovan alueen hallinnollisista piireistä. Se sijaitsee välttömästi Kiovasta itäkaakkoon. Piirin hallintokeskus on Boryspilin kaupunki, joka sijaitsee Boryspilin piirin ympäröimänä, muttei kuulu tähän piiriin vaan on itsenäinen aluehallinnon toisen tason yksikkö.


title: Boryspilin piiri

text: Boryspilin piirin väkiluvuksi arvioitiin 52 440 ihmistä (1.1.2017) tai 52 883 (1.7.2017). Kaikki piirin asukkaat luokiteltiin maaseutuväestöksi.


title: Abdoulie Mansally

text: Abdoulie Kenny Mansally (s. 27. tammikuuta 1989 Banjul, Gambia) on gambialainen jalkapalloilija, joka edustaa Veikkausliiga-seura Interiä. Hänen pelipaikkansa on laitapuolustaja. Hän on kuulunut aikaisemmin Gambian jalkapallomaajoukkueeseen.


title: Abdoulie Mansally

text: Mansally pelasi aluksi kotimaansa Gambian pääsarjaa, ja valittiin myös maansa majoukkueeseen, joka pääsi vuoden 2007 alle 20-vuotiaiden MM-kisoihin Yhdysvaltoihin. Bostonin alueen Major League Soccer (MSL)-seura rekrytoi Mansalyn joukkueeseensa, ja allekirjoitti sopimuksen seuran kanssa. Ensimmäinen MSL-peli oli maaliskuussa 2008. Hän pelasi seurassa neljä kautta toukokuuhun 2012 yhteensä 89 ottelua. Keväällä 2010 hänet valittiin MLS-sarjan viikon pelaajaksi. Sen jälkeen hän pelasi MSL-sarjaa vielä neljä kautta Real Salt Laken ja Houston Dynamon riveissä. Kaikkiaan MSL-otteluita kertyi kaikkiaan 147.


title: Abdoulie Mansally

text: Abdoulie Mansally siirtyi Suomeen keväällä 2017 PS Kemin Veikkausliiga-joukkueeseen kahden vuoden sopimuksella.


title: Abdoulie Mansally

text: Maajoukkuetasolla Mansally on edustanut monia Gambian nuorten maajoukkueita sekä miesten maajoukkueessa vuodesta 2008 alkaen.


title: Luettelo Linuxissa tuetuista tietokonearkkitehtuureista

text: Linux-ytimen tukemia tietokonearkkitehtuureja:


text: Additional processors (particularly Freescale's 68000 and ColdFire) are supported by the MMU-less μClinux variant.


title: Arramin rautatieasema

text: Arramin rautatieasema on rautatieasema Arramin kylässä East Riding of Yorkshiressä. Se sijaitsee Yorkshire Coast Linen varrella.


title: Arramin rautatieasema

text: Asema avattiin vuonna 1853. Sitä käytti 1 704 matkustajaa kaudella 2015–2016.


title: MGM-1 Matador

text: Martin MGM-1 Matador on yhdysvaltalainen, taktinen ja kaksivaiheinen, maasta-maahan tyyppinen taisteluohjus. Siihen voitiin asentaa joko 20 tai 40 kilotonnin vahvuinen ydinkärki. Matadoria voitaneen pitää Yhdysvaltain ensimmäisenä toimivana risteilyohjuksena. Kaikkein ensimmäisiä olivat Natsi-Saksan V-1 ja V-2 -kostoaseet. Sen lentonopeus oli 0,9 Machia. Ohjustyyppi nimettiin myöhempänä TM-61 Matadoriksi.


title: MGM-1 Matador

text: Asetyyppi oli käytössä vuosina 1952–1962, ja sitä voitaneen pitää ensimmäisenä rintamalinjan käytön saavuttaneena ydinaseistettuna risteilyohjuksena. Asetyypin käyttö eli sen palvelu-ura kesti 10 vuotta. Useat tämän tyypin ohjuksista olivat Länsi-Saksaan sijoitettuja. Aasian Kauko-Idässä Taiwan ja Etelä-Korea olivat muita tämän tyypin ohjusaseistuksen sijoituspaikkoja. Tyypin korvasi myöhempänä Martin MGM-13 Mace, vuosina 1959–1969.


title: Omar Jama

text: Omar Hassan Jama (s. 21. toukokuuta 1998 Helsinki) on suomalainen jalkapalloilija, joka edustaa Veikkausliigassa pelaavaa Vaasan Palloseuraa. Hän on pelipaikaltaan keskikentän pelaaja. Jamalla on myös Somalian kansalaisuus.


title: Omar Jama

text: Jama pelasi kaudet 2015 ja 2016 HJK:n reservijoukkueessa Kakkosessa. Hän teki tammikuussa 2017 sopimuksen Veikkausliigajoukkue PS Kemin kanssa.


title: Ala-Luosta

text: Ala-Luosta on Pohjois-Savossa Rautavaaralla sijaitseva järvi.


title: Ala-Luosta

text: Järven pinta-ala on 950 hehtaaria eli 9,5 neliökilometriä. Se on 8,6 kilometriä pitkä ja 3,3 kilometriä leveä. Sillä on suuri järvenselkä, joka on viisi kilometriä pitkä. Järven kaakkoispää kapenee lahdeksi, jonka päässä sijaitsee Pohjanlampi. Toinen merkittävä lahti sijaitsee lännessä luusuassa Karin kylän luonna.


title: Ala-Luosta

text:
Järvessä on laskettu olevan 9 saarta, joiden yhteispinta-ala on 23 hehtaaria eli noin 2,4 % järven kokonaispinta-alasta. Kartalla on kuitenkin niiden lisäksi kolme muutakin saarta. Suuria saaria ovat Meltunsaari, Lamposaari ja Ukonsaari.
Järvi on luodattu ja siitä on julkaistu syvyyskartat. Sen tilavuus on 40 miljoonaa kuutiometriä eli 0,040 kuutiokilometriä. Järven keskisyvyys on 4,3 metriä ja suurin syvyys on 23 metriä. Syvin kohta sijaitsee järvenselän kaakkoispäässä Autioniemenedustalla.


title: Ala-Luosta

text: Järven rantaviivan pituus on 33 kilometriä. Järven koillisrannat, etelärannat ja kaakkoispään kapea järvenosa ovat soistunutta metsämaata. Länsirannoilla pellot rikkovat metsäisen rantaviivan muutamissa kohdissa. Siellä sijaitseekin Karin kylä. Myös Luostanjoen suulla on raivattu hieman peltoa. Asutus on haja-asutusta ja vapaa-ajan asuntoja on yli 30. Niille johtaa tiet seututieltä 570, yhdystieltä 5702 ja 16482.


title: Ala-Luosta

text: Järvi sijaitsee Vuoksen vesistössä (vesistöaluetunnus 04) Nilsiän reitin valuma-alueen (04.6) Luostanjoen valuma-alueella (04.68), jonka Ala-Luostan alueeseen (04.681) järvi kuuluu. Järven vedenpinnan korkeus on 105,0 metriä mpy.


title: Ala-Luosta

text: Valuma-alue saa pääosan vedestään Luostanjoesta, joka on Luostanjoen alueen (04.682) laskujoki, ja sen lisäksi myös Pohjapurosta, joka on Pohjanlammen valuma-alueen (04.686) laskuoja. Ala-Luostan valuma-alueella on seitsemän yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Autiolampi (12 ha), joka laskee kaivettua ojaa myöten järven koillisrantaan, Iso-Valkeinen (102 ha), joka laskee Autiolampeen, Pikku-Valkeinen (2 ha), joka on laskuojaton lampi sekä Lehtolampi (22 ha), jonka laskuoja savioja laskee Karinjoen alkupäähän.


title: Ala-Luosta

text: Järven laskujoki on yläjuoksulla nimeltään Karijoki. Siihen yhtyy 1,7 kilometrin jälkeen pohjoisesta Keyritynjoki, jonka jälkeen yhteisen joen nimeksi on merkitty Puntinjoki. Se laskee Ala-Siikajärveen.


title: Suurkaupungin yöelämän seuraukset

text: Suurkaupungin yöelämän seuraukset (, ”Vankilan portilla”) on vuonna 1911 valmistunut tanskalainen mykkäelokuva. August Blomin ohjaaman melodraaman päähenkilöä esittää Valdemar Psilander.


title: Suurkaupungin yöelämän seuraukset

text: Aage on valtioneuvoksen lesken poika, joka tuhlaa rahansa suurkaupungin öisiin huvituksiin. Äiti suostuu maksamaan hänen velkansa, mutta kun poika tuo kotiin rahanlainaajan tyttären Annan, hän heittää heidät molemmat pihalle. Uudelleen velkaantunut Aage väärentää äitinsä allekirjoituksen ja yrittää epätoivoissaan varastaa hänen rahansa. Sillä aikaa Anna saa Aagen velkakirjan käsiinsä, hänen isänsä kuolee sydänkohtaukseen ja kaikki päättyy nuorenparin kannalta onnellisesti.


title: Suurkaupungin yöelämän seuraukset

text: Nordisk Films Kompagnin tuottama "Suurkaupungin yöelämän seuraukset" oli Valdemar Psilanderin läpimurtoelokuva ja yhtiön suurimpia menestyksiä. Sen ansioita ovat onnistuneet näyttelijäsuoritukset, tehokas tarinankerronta ja ulkokuvien luoma autenttisuuden tuntu. Paikallaan pysyvää kameraa kompensoivat erilaiset kuvakoot ja määrätietoinen leikkaus. Huomio kiinnittyy myös dramattiseen valaistukseen ja peilin käyttöön tilan luojana. Elokuvan juoni on nykynäkökulmasta banaali ja jopa huvittava, ja sen yhteiskuntakritiikki on latteaa.


title: Suurkaupungin yöelämän seuraukset

text: "Suurkaupungin yöelämän seuraukset" myi 246 kopiota, lähes yhtä paljon kuin Nordisk Filmin edellinen suuri menestys, Viggo Larsenin "Leijonanmetsästys" vuonna 1907. Se sai kiittäviä arvioita Tanskan lehdistössä ja teki Psilanderista Asta Nielsenin jälkeen maan tunnetuimman elokuvatähden. Karismaattisesta näyttelijästä tuli erityisen suosittu Saksassa, Venäjällä ja Unkarissa.


title: Suurkaupungin yöelämän seuraukset

text: Elokuvaa esitettiin Suomessa aluksi nimellä "Suuren kaupungin yöelämän seuraukset". Sen alaotsikot "Valkoinen orjakauppa III" ja "Valkoisen orjakaupan hedelmät" viittasivat Alfred Cohnin ja Alfred Lindin Fotoramalle tekemään eroottiseen melodraamaan "Den hvide Slavehandel" (1910), josta August Blom ja Nordisk olivat kopioineet oman versionsa. "Suurkaupungin yöelämän seuraukset" sai Helsingissä heti suuren suosion ja sitä näytettiin elokuvateatteri Lyyrassa poikkeuksellisesti kahden viikon ajan.


title: Suurkaupungin yöelämän seuraukset

text: Tanskan elokuvainstituutin vuonna 2004 restauroima elokuva on julkaistu samalla DVD:llä kahden muun Psilander-elokuvan kanssa. Elokuvat on varustettu Neil Brandin pianomusiikilla ja englanninkielisellä tekstityksellä.


title: Sinettäjärvi

text: Sinettäjärvi , tai myös Sinettäjärvi–Lehtojärvi , on Lapissa Rovaniemellä sijaitseva järvi. Järven etäisyys Rovaniemen taajama-alueesta on kahdeksan kilometriä.


title: Sinettäjärvi

text: Järven pinta-ala on 940 hehtaaria eli 9,4 neliökilometriä. Se on 12,1 kilometriä pitkä ja 2,1 kilometriä leveä. Siinä on kaksi järviallasta, joita alle 100 metriä leveä Sinetänsalmi yhdistää toisiinsa. Järven luoteista osaa kutsutaan Lehtojärveksi ja kaakkoista osaa Sinettäjärveksi. Järvi on täysin saareton.


title: Sinettäjärvi

text: Järvi on luodattu, ja siitä on julkaistu syvyyskartat. Sen tilavuus on 91 miljoonaa kuutiometriä eli 0,091 kuutiokilometriä. Järven keskisyvyys on 9,6 metriä ja suurin syvyys on 40 metriä. Syvin kohta sijaitsee Sinettäjärvessä kaakkoispään pitkän syvänteen pohjoispäässä. Syvänteessä on yli 30 metriä syvää, mutta siinä on useita huomattavasti syvempiä kohtia. Lehtojärvellä on suurin osa alle kolme metriä syvää. Sen syvin kohta sijaitsee toisessa yli kolme metriä syvässä kohdassa.


title: Sinettäjärvi

text: Järven rantaviivan pituus on 33 kilometriä. Järven asutus on pääasiassa Lehtojärvellä olevaa haja-asutusta, mutta Sinetänsalmi on pieni kylä. Sinettäjärvellä on lähes pelkästään vapaa-ajan asutusta. Niille johtaa tiet kantatieltä 83 haarautuvilta kyläteiltä. Itse Sinettä sijaitsee 4,5 kilometrin päässä Ounasjoen rannalla.


title: Sinettäjärvi

text: Järvi sijaitsee Kemijoen vesistössä (vesistöaluetunnus 65) Ala-Ounasjoen alueen (65.5) Ounasjoen alaosan alueella (65.51), jonka Sinettäjärven alueeseen (65.514) järvi kuuluu. Järven vedenpinnan korkeus on 96,1 metriä mpy.


title: Sinettäjärvi

text: Valuma-alue saa pääosan vedestään Sonkajoesta, joka on Sonkajärven valuma-alueen (65.515) Sonkajärvestä laskeva laskujoki. Järven laskujoki on Sinettäjoki, joka laskee Ounasjokeen kuljettuaan Sinettäjoen alueen (65.513) läpi.


title: Marek Kaljumäe

text: Marek Kaljumäe (s. 18. helmikuuta 1991 Tallinna, Viro) on virolainen maajoukkuejalkapalloilija, joka edustaa suomalaista Veikkausliiga-seura PS Kemiä 1+1 sopimuksella. Hänen pelipaikkansa on keskuspuolustaja.


title: Marek Kaljumäe

text: Kaljumäe aloitti uransa Viron III-liigassa SC Realin riveissä. Elokuussa 2009 hän solmi sopimuksen hollantilaisen FZ Alkmaarin knassa. Kaljumäe ei pelannut Alkmaarin miesten joukkueessa, vaan kauden 2010-2011 seuran alle 19-vuotiaiden joukkueessa. Syyskuussa 2010 hän pelasi lainalla toiseksi korkeimman sarjatason SC Telstarin riveissä. Marek Kaljumäe palasi kotimaahansa tallinnalaisen FC Levadian riveihin, jossa hän pelasi seuraavat kolme kautta. Hän oli voittamassa kaksi Viron mestaruutta kausilla 2013 ja 2014 sekä supercupin voiton kaudella 2013. Kaudella 2015 hän pelasi JK Narva Transin riveissä, mutta palasi seuraavaksi kaudeksi Levadian riveihin.


title: Marek Kaljumäe

text: Kaljumäe siirtyi Suomeen keväällä 2017 PS Kemin Veikkausliiga-joukkueeseen 1+1 vuoden sopimuksella. Hän on pelannut kaksi kautta PS Kemin riveissä kaikkiaan 58 ottelua. Hän on ollut PS Kemin keskuspuolustuksen avainhamona kahtena Veikkausliigavuotenaan.


title: Marek Kaljumäe

text: Maajoukkuetasolla Kaljumäe on edustanut monia Viron nuorten maajoukkueita 39 maaottelussa. Ensimmäisen miesten maaottelunsa Kaljumäe pelasi marraskussa 2017 ja on pelannut sen jälkeen viisi maaottelua.


title: Vasylkivin piiri

text: Vasylkivin piiri () on yksi Ukrainan Kiovan alueen hallinnollisista piireistä. Se sijaitsee Kiovan lounaispuolella. Vasylkivin piirin hallintokeskuksena on piirin sisälle jäävä Vasylkivin kaupunki, joka on on Kiovan alueen alainen kaupunki (2. tason aluehallinnolinen yksikkö) eikä ole osa Vasylkivin piiriä.


title: Vasylkivin piiri

text: Vasylkivin piirin väkiluvuksi arvioitiin 57 560 ihmistä (1.1.2017) tai 35 510 (1.7.2017). Kaupunkilaisia oli 21 721 henkeä (1.1.2017), ja he asuivat jossain piirin neljästä kaupunkityyppisestä taajamasta Hlevah’a (смт Глеваха, 8 881 as.), Hrebinky (смт Гребінки, 5 656 as.), Doslidnytske (смт Дослідницьке, 1 893 as.) ja Kalynika (смт Калинівка, 5 291 as.).


title: Obuh’ivin piiri

text: Obuh’ivin piiri () on yksi Ukrainan Kiovan alueen hallinnollisista piireistä. Se sijaitsee Kiovan etelänaapurina. Piirin hallintokeskus on oman kaupunkipiirinsä muodostava Obuh’iv, joka ei ole osa Obuh’ivin piiriä.


title: Obuh’ivin piiri

text: Piirin väkiluvuksi arvioitiin 35 544 ihmistä (1.1.2017) tai 35 124 (1.7.2017). Kaupunkilaisia oli 19 377 henkeä (1.1.2017), ja he olivat joko Ukrajinkan kaupungin (м. Українка, 15 997 as.) tai Kozynin kaupunkityyppisen taajaman (смт Козин, 3 380 as.) asukkaita.


title: Entex

text: Entex Industries, Inc. oli leluja ja pienoismalleja valmistava yritys, jonka perustivat G. A. "Tony" Clowes, Nicholas Carlozzi ja Nick Underhill vuonna 1970. Yrityksen päämaja sijaitsi Comptonissa Kaliforniassa.


title: Titan (supertietokone)

text: Titan on Oak Ridge National Laboratoryssa sijaitseva Cray XK7 -mallin supertietokone. Tietokone oli maailman nopein vuonna 2012, kunnes seuraavana vuotena sen ohitti Tianhe-2.


title: Titan (supertietokone)

text: Tietokone käyttää sekä AMD Opteron suorittimia että NVIDIA Kepler grafiikkasuorittimia GPGPU-laskentaan.


title: Titan (supertietokone)

text: Käyttöjärjestelmänä on Crayn Linux-jakelu nimeltä Cray Linux.


title: Titan (tietokone)

text: Titan oli Atlas 2-tietokoneen prototyyppi, jonka kehittivät Ferranti ja Cambridgen yliopisto 1960-luvulla. Tietokoneessa oli varhainen käyttöjärjestelmä "Temporary Supervisor by Swinnerton-Dyer".


title: Titan (tietokone)

text: Tietokone oli yksinkertaistettu versio kaupallisesta Atlas-tietokoneesta, mutta maksoi silti yli miljoona puntaa.


title: Sahlman

text: Sahlman on sukunimi, joka on muun muassa seuraavilla suomalaisilla henkilöillä:


title: Österholm

text: Österholm on sukunimi, joka on muun muassa seuraavilla henkilöillä:


title: Myoklonia

text: Myoklonia eli lihasnykiminen on yhden tai useamman lihaksen äkillistä tahdosta riippumatonta liikehdintää. Lihasnykäykset voivat tulla yksittäin tai sarjoissa. Hikka on myoklonia, joka saa pallean supistelemaan.


title: Myoklonia

text: Myoklonia liitetään moniin hermostosairauksiin. Näitä ovat muun muassa MS-tauti, Alzheimerin tauti, Parkinsonin tauti ja eräät epilepsian muodot, varsinkin myoklonusepilepsia.


title: Sulkanen

text: Sulkanen on sukunimi, joka on muun muassa seuraavilla suomalaisilla henkilöillä:


title: Nepalin kuningaskunta

text: Nepalin kuningaskunta oli hindukuningaskunta, joka perustettiin vuonna 1768. Sen perusti kuningas Prithvi Narayan Shah, Gorkhan kuningaskunnan monarkki. Nepalin kuningaskunta oli olemassa 240 vuoden ajan, kunnes monarkia lakkautettiin vuonna 2008.


title: Borodjankan piiri

text: Borodjankan piiri () on yksi Ukrainan Kiovan alueen hallinnollisista piireistä. Se sijaitsee Kiovan luoteispuolella. Piirin hallintokeskus on Borodjankan kaupunkityyppinen taajama.


title: Borodjankan piiri

text: Borodjankan piirin väkiluvuksi on arvioitu 57 485 (1.1.2017) tai 57 103 (1.7.2017). Enemmistö väestöstä luokitellaan kaupunkilaisiksi (35 651 as., 1.1.2017), ja he asuvat jossain piirin viidestä kaupunkityyppisestä taajamasta: Borodjanka (13 228 asukasta), Vabyntsi (смт Бабинці, 2 757 asukasta), Klavdijevo-Tarasove (смт Клавдієво-Тарасове, 5 045 asukasta), Nemišajeve (смт Немішаєве, 7 652 asukasta), Piskivka (смт Пісківка, 6 969 asukasta).


title: Lutuhynen piiri

text: Lutuhynen piiri (, ) on yksi Ukrainan Luhanskin alueen eteläosan hallinnollisista piireistä. Sen hallinnollinen keskus on Lutuhinen kaupunki. Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin.


title: Lutuhynen piiri

text: Sen väkiluvuksi on vuonna 2017 arvioitu 66 328. Selvä enemmistö väestöstä luokiteltiin kaupunkilaisiksi (48 851 asukasta, 1.1.2017), ja he asuivat joko Lutuhinen kaupungissa (17 738 as.) tai jossain piirin kahdeksasta kaupunkityyppisestä taajamasta: Bile (смт Біле, 6 380 asukasta), Viloritšenskyi (смт Білоріченський, 3 221 as.), Vrubivskyi (смт Врубівський, 1 271 asukasta), Heorhijivka (смт Георгіївка, 6 411 asukasta), Marija (смт Марія, 1 048 asukasta), Uspenka (смт Успенка, 8 717 asukasta), Tšeljuskinets (смт Челюскінець, 1 113 asukasta) ja Jurjivka (смт Юр'ївка, 2 952 asukasta).


title: South Uist

text: South Uist () on Skotlannin Ulko-Hebridien toiseksi suurin saari. Vuoden 2001 arvion mukaan saaren väkiluku oli 1 818. Saarella on useita kiinnostusta herättäviä arkeologisia kohteita, muun muassa ainoa paikka Yhdistyneessä kuningaskunnassa, josta esihistoriallisia muumioita on löydetty.


title: Caroline Costa

text: Caroline Costa Subtil on ranskalainen laulaja ja TV-juontaja, tunnettu uramaailmassa nimellä Caroline Costa.


title: Caroline Costa

text: Caroline Costa syntyi 1996 Ranskassa. Costan äiti Laurence on ranskalainen ja isälle Joaquim portugalilainen. Costa oli menestynyt nuorena. Vuonna 2007, hänet valittiin kuusijäseniseen nuorista koostuvaan pop ryhmään nimeltä Pop System (joskus Popsystem). Ryhmä oli osa ranskalaista lastensarjaa lapiap!, jota lähetettiin Canal J-kanavalla. Pop System oli suosittu vuosina 2007–2008. Yhtye julkaisi singlen "Laissez-nous dire", joka menestyi Ranskan singlelistalla sijalle 12. Ryhmässä oli viisi muuta jäsentä Costan lisäksi.


title: Caroline Costa

text: Costa aloitti soolouransa vuonna 2009. Hän teki dueton Abraham Mateon kanssa kappaleesta "Without You", jonka alkuperäinen esittäjä on espanjalainen näyttelijä ja pop laulaja Badfinger.


title: Caroline Costa

text: Costan ensimmäinen Ranskassa julkaistu single on hänen oma kappaleensa "Qui je suis", joka julkaistiin joulukuussa 2010. Julkaistu EP-levy sisältää kyseisen kappaleen ja instrumentaalisen version kappaleesta. Julkaisu sisältää myöski kappaleen "Mon secret" ja Costan oman sovituksen kappaleesta "Take A Bow"


title: Caroline Costa

text: Vuonna 2011 Costa julkaisi singlen "Je t'ai menti" duettona ruotsalaisen Ulrik Muntherin kanssa. Kappale on ranskankielinen versio Ulrik Muntherin tunnetusta kappaleesta "Kill For Lies". Single oli ennakkojulkaisu Costan studioalbumille, joka julkaistiin 5. maaliskuuta 2015.


title: Kalulu

text: Ndugu M’Hali tai Kalulu (n. 1865 – 28. maaliskuuta 1877) oli afrikkalainen orja sekä tutkimusmatkailijan ja toimittajan Henry Morton Stanleyn adoptiolapsi. Kalulu kuoli nuorena mutta lyhyen ikänsä aikana ehti käydä Euroopassa, Amerikassa sekä Seychelleissä. Hänelle omistettiin kirja, hänestä tehtiin vahanukke Madame Tussaudsin vahakabinettiin, ja hän oli vieraana David Livingstonen hautajaisissa.


title: Meghan (Sussexin herttuatar)

text: Meghan, Sussexin herttuatar (Rachel Meghan, o.s. Markle, s. 4. elokuuta 1981 Los Angeles, Kalifornia, Yhdysvallat) on Yhdistyneen kuningaskunnan prinssi Harryn, Sussexin herttuan puoliso. Hän toimi aikaisemmin näyttelijänä Yhdysvalloissa ja esitti muun muassa Rachel Zanea vuosina 2011–2018 draamasarjassa "Pukumiehet".


title: Meghan (Sussexin herttuatar)

text: Meghan alkoi seurustella Britannian prinssi Harryn kanssa kesäkuussa 2016. Pari meni kihloihin marraskuussa 2017 ja kihlaus julkistettiin 27. marraskuuta 2017, jonka jälkeen Meghan ilmoitti jättävänsä näyttelijäntyön. Prinssi Harry ja Meghan menivät naimisiin 19. toukokuuta 2018 Windsorin linnassa Pyhän Yrjön kappelissa. Avioliiton myötä Meghan sai Sussexin herttuattaren arvonimen, koska Harrysta oli tullut Sussexin herttua ennen häitä.


title: Meghan (Sussexin herttuatar)

text: Vuonna 2018 "Time" valitsi Meghanin "100 Most Influential People" -listalle.


title: Meghan (Sussexin herttuatar)

text: Rachel Meghan Markle syntyi vuonna 1981 Los Angelesissa Kaliforniassa. Hänen äitinsä Doria Loyce Ragland on sosiaalityöntekijä ja joogaohjaaja. Hänen isänsä Thomas Markle Sr. on Daytime Emmy -palkintovoittaja, jonka ammatti valosuunnittelijana vaikutti siihen, että hänen nuori tyttärensä vieraili usein "Pulmuset"-televisiosarjan lavasteilla. Marklen vanhemmat erosivat hänen ollessaan kuusivuotias. Hänellä on kaksi sisarpuolta isänsä puolelta, Thomas Markle Jr. ja Samantha Grant.


title: Meghan (Sussexin herttuatar)

text: Markle on kertonut isänsä olevan valkoihoinen ja äitinsä afroamerikkalainen. Hänen äitinsä juuret ovat Georgiassa Yhdysvaltain afrikkalaisissa orjissa ja hänen isänsä juuret alankomaalaisissa, englantilaisissa ja irlantilaisissa uudisasukkaissa. Hänen isänsä esivanhempiin kuuluvat muun muassa Christopher Hussey, Philip Wentworth ja tämän vaimo Mary Clifford, Englannin kuninkaan Edvard III:n jälkeläinen.


title: Meghan (Sussexin herttuatar)

text: Markle varttui Hollywoodissa. Hän opiskeli yksityiskouluissa ja aloitti opiskelunsa Hollywood Little Red Schoolhousessa. Vaikka Markle kävikin losangelesilaista katolista tyttökoulua Immaculate Heart High Schoolia, hän pitää silti itseään protestanttina. Markle valmistui Northwestern-yliopistosta vuonna 2003, jossa hän suoritti alemman korkeakoulututkinnon näyttämötaiteesta ja kansainvälisistä suhteista. Markle on kertonut "Vogue"-lehdelle, ettei hänellä 20-vuotiaana ollut tarpeeksi opintopisteitä lukukauden suorittamiseksi loppuun ja että hän sai tuolloin työharjoittelupaikan Yhdysvaltain Argentiinan-suurlähetystöstä Buenos Airesista.


title: Meghan (Sussexin herttuatar)

text: Markle työskenteli freelance-kalligrafina elättääkseen itsensä varhaisten näyttelijäntöidensä välillä. Hänen ensiesiintymisensä televisiossa oli saippuasarjassa "General Hospital". Uransa alkuvaiheella Marklella oli pieniä rooleja televisiosarjoissa "Century City" (2004), "Perhe sotajalalla" (2006) sekä "C.S.I. New York" (2006). Hän esiintyi myös toistuvassa roolissa muun muassa peliohjelmassa "Deal or No Deal". Hän esiintyi Fox Broadcasting Companyn sarjassa "Fringe – rajamailla" FBI-agentti Amy Jessupina sarjan toisen kauden kahdessa ensimmäisessä jaksossa vuonna 2009. Marklella oli vaikeuksia saada näyttelijänrooleja uransa alkupuolella, sillä omien sanojensa mukaan hän ei ollut tarpeeksi mustaihoinen mustaihoisten rooleihin eikä tarpeeksi valkoihoinen valkoihoisten rooleihin.


title: Meghan (Sussexin herttuatar)

text: Vuonna 2014 Markle perusti "The Tig" -nimisen lifestyle-blogin. Hän sulki blogin huhtikuussa 2017.


title: Meghan (Sussexin herttuatar)

text: Heinäkuusta 2011 vuoteen 2018 Markle esitti Rachel Zanea USA Networkin sarjassa "Pukumiehet". Hän näytteli myös vuoden 2010 elokuvissa "Keikkaa pukkaa" ja "Remember Me" sekä vuoden 2011 elokuvassa "Kaameat pomot". Hän on myös esiintynyt televisiosarjoissa "Cuts", "Oy Rakkaus Ab", "90210", "Ritari Ässä", "Ilman johtolankaa", "The League" ja "Castle".


title: Meghan (Sussexin herttuatar)

text: Markle meni syyskuussa 2011 naimisiin tuottaja Trevor Engelsonin kanssa. He erosivat elokuussa 2013.


title: Meghan (Sussexin herttuatar)

text: Kesäkuusta 2016 asti Markle on ollut parisuhteessa prinssi Harryn kanssa. He tapasivat yhteisen ystävänsä järjestämillä sokkotreffeillä. Britannian kuninkaallisen perheen sihteeri julkaisi 8. marraskuuta 2016 virallisen lausunnon, jossa kerrottiin Markleen kohdistuneesta herjauksesta ja häirinnästä. Lausunto käsitteli Markleen kohdistunutta seksismiä, rasismia ja halventavia tarinoita. "Vanity Fairin" syyskuun 2017 haastattelussa Markle puhui julkisuudessa ensimmäistä kertaa rakkaudestaan prinssi Harryyn. Myöhemmin samassa kuussa pari esiintyi ensimmäisen kerran julkisesti virallisissa kuninkaallisissa kihlajaisissa Invictus Games -urheilutapahtumassa Torontossa.


title: Meghan (Sussexin herttuatar)

text: Tammikuussa 2018 Markle sulki kaikki sosiaalisen median tilinsä ja kiitti Kensingtonin palatsin jakamassa tiedonannossa ”kaikkia, jotka seurasivat hänen sosiaalisen median tilejään vuosien varrella.” Kellään kuninkaallisen perheen jäsenellä ei ole henkilökohtaisia tilejä sosiaalisessa mediassa.


title: Meghan (Sussexin herttuatar)

text: Marklen kihlaus prinssi Harryn kanssa kuulutettiin 27. marraskuuta 2017. Tätä ennen Markle oli tavannut Harryn isoäidin kuningatar Elisabet II:n useita kertoja. Harryn Marklelle antama sormus koostuu suuresta keskitimantista Botswanasta ja kahdesta pienemmästä timantista Harryn äidin Walesin prinsessa Dianan kokoelmasta. Kihlauksen jälkeen Markle ilmoitti jättävänsä näyttelijäntyönsä.


title: Meghan (Sussexin herttuatar)

text: Ennen häitä Canterburyn arkkipiispa Justin Welby kastoi ja konfirmoi Marklen Englannin kirkkoon. Jordanjoesta otetun vihkiveden kanssa suoritettu yksityisseremonia järjestettiin St Jamesin palatsissa. Kihlauksen jälkeen Markle aloitti vuosia kestävän prosessin tullakseen Britannian kansalaiseksi.


title: Meghan (Sussexin herttuatar)

text: Vihkiminen tapahtui 19. toukokuuta 2018 Pyhän Yrjön kappelissa Windsorin linnassa. Häät lähetettiin suorana televisiolähetyksenä maailmanlaajuisesti. Suomessa häät esitti Yle TV1 klo 14 alkaen ja AVA klo 13 alkaen.


title: Meghan (Sussexin herttuatar)

text: Herttua ja herttuatar asuvat Lontoossa Kensingtonin palatsin tiluksilla sijaitsevassa Nottingham Cottagessa. He odottavat ensimmäistä lastaan, jonka laskettu aika on keväällä 2019. Lapsesta tulee kruununperimysjärjestyksessä seitsemäs.


title: Mika Lavento

text: Mika Lavento (s. 29. maaliskuuta 1962 Kajaani) on suomalainen arkeologi ja arkeologian professori Helsingin yliopistossa vuodesta 2004 alkaen. Lisäksi hän on toiminut Suomen arkeologisen seuran puheenjohtajana 1999–2002 ja Suomen muinaismuistoyhdistyksen puheenjohtajana 2010–2016.


title: Pwyll

text: Pwyll (kymriksi "ymmärrys" tai "käsitys") on alamaailman jumala, jota palvottiin muinaisessa Walesissa. Tarujen mukaan Pwyllin poika Pryderi toi siat alamaailmasta Walesiin.


title: Pwyll

text: Kelttiläisessä mytologiassa Pwyll oli Dyfedin kuningas. Dyfed oli kaunis maa, jossa oli maaginen, runsaudensarven kaltainen kattila. Pwyll ystävystyi Arawnin kanssa, joka oli Annwnin eli alamaailman kuningas. He vaihtoivat vuodeksi ja päiväksi hahmoa ja kuninkuuksia, ja näin Pwyll sai nimen "Pwyll Pen Annwn", "Pwyll Annwnin johtaja". Pwyll päihitti kilpailijansa Gwawlin ja voitti jumalatar Rhiannonin rakkauden. Pwyll ja Rhiannon saivat pojan, Pryderin, jonka Gwawl sieppasi. Myöhemmin Pryderi palautettiin vanhemmilleen ja tämä seurasi isäänsä sekä Dyfedin että Annwnin hallitsijana.


title: Pwyll

text: Kuningas Arthuriin liittyvissä legendoissa Pwyllin kattila muuntui Graalin maljaksi ja Pwyll esiintyi Pelleksenä, Graalin vartijana.


title: Rhiannon

text: Rhiannon on kelttiläisessä mytologiassa walesilainen vastine gallialaiselle hevosjumalalle Eponalle sekä irlantilaiselle Macha-jumalattarelle.


title: Rhiannon

text: Rhiannon tunnetaan parhaiten keskiaikaisesta Mabinogion-tarukokoelmasta, jossa hän on mystinen valkea ratsu, joka kohtaa kuningas Pwyllin, jonka kanssa menee naimisiin. Myöhemmin Rhiannonia syytetään väärin perustein lapsensa murhasta, ja hän joutuu hevosena kuljettamaan vierailijoita kuninkaanlinnaan. Toisen tarinan mukaan hänet pakotettiin pitämään aasin länkiä.


title: Layal Abboud

text: Layal Abboud (ليال عبود:layāl ʿab'boud; s. 15. toukokuuta 1982) on libanonilainen poplaulaja. Ennen laulajanuraansa hän oli poliisi ja tuli julkisuuteen "Studio El Fan" -kykyjenetsintäkilpailusta. Hän on julkaissut kaksi studioalbumia.


title: Battersbyn rautatieasema

text: Battersbyn rautatieasema on rautatieasema Battersbyn kylässä North Yorkshiressä. Se sijaitsee Esk Valley Linen varrella.


title: Battersbyn rautatieasema

text: Asema avattiin 6. huhtikuuta 1858 nimellä Ingleby Junction. Se sai uudeksi nimekseen Battersby Junction 30. syyskuuta 1878. Nykyinen nimi otettiin käyttöön 1. toukokuuta 1893.


title: Battersbyn rautatieasema

text: Asemaa käytti 1 458 matkustajaa kaudella 2015–2016.


title: Jäänmurtaja Ilmarinen

text: Jäänmurtaja Ilmarinen oli talvina 1919–1922 Suomen valtion käytössä ollut venäläinen jäänmurtaja. Sen alkuperäinen nimi oli "Silats".


title: Jäänmurtaja Ilmarinen

text: Alus saapui keväällä 1918 Kotkaan noutamaan sinne jääneitä punakaartilaisia ja muutamia venäläisiä, mutta joutui pidätetyksi. Alus kunnostettiin ja se sai väliaikaisen nimen "Ilmarinen".


title: Jäänmurtaja Ilmarinen

text: Uusi murtaja otti osaa avustustehtäviin talven 1919; se muun muassa oli paikalla kun C-luokan torpedoveneet tuhotuivat jäissä Koiviston rannikolla. Murtaja osoittautui tämän talven aikana toivottomaksi tapaukseksi, joten kaksi seuraavaa talveaan Suomessa se vietti riisuttuna. Alus palautettiin Neuvostoliitolle vuonna 1922 ja nämä puolestaan palauttivat Suomelle jäänmurtaja Avancen. Murtaja "Silats" palasi Neuvostoliittoon ja sen kohtalosta ei ole tietoja.


title: Rhiannon (täsmennyssivu)

text: Rhiannon voi viitata seuraaviin asioihin:


title: Rasmus Kupari

text: Rasmus Kupari (s. 15. maaliskuuta 2000 Kotka) on suomalainen jääkiekkoilija, joka pelaa SM-liigajoukkue Oulun Kärpissä lainalla NHL-joukkue Los Angeles Kingsista. Kings varasi hänet ensimmäisellä kierroksella 20. pelaajana . Kupari on pelipaikaltaan keskushyökkääjä, mutta hän osaa pelata myös laidassa. Kupari laukoo oikealta.


title: Rasmus Kupari

text: "The Draft Analyst" -sivusto on maininnut Kuparin nopeaksi, älykkääksi ja erittäin pehmeäkätiseksi pelaajaksi. Kanadalaisen "The Sports Network" -kanavan asiantuntija Craig Buttonin mukaan terävä luistelu on hänen iso vahvuutensa, jonka avulla Kupari pystyy murtautumaan puolustusten läpi ja luomaan sitä kautta myös tekopaikkoja.


title: Rasmus Kupari

text: "Kiekkoareena" -verkkolehden toimittaja Miika Arposen mukaan Kupari on älykäs kahden suunnan hyökkääjä, joka muistuttaa hyvin paljon Sebastian Ahoa nopean luistelunsa, hyvän pelinäkemyksensä ja taitavien käsiensä ansiosta. Arposen mukaan häntä voi hyödyntää kaikissa tilanteissa alivoimalta ottelun ratkaisuhetkien tasoitusmaalin hakemiseen. Oulun Kärppien päävalmentaja Mikko Manner puolestaan kuvaili Kuparia hänen SM-liigadebyyttinsä yhteydessä:


title: Rasmus Kupari

text: Kupari on itse maininnut esikuvikseen Patrick Kanen ja Nathan MacKinnonin, joista jälkimmäiseen hän on verrannut itseään pelityyliltään.


title: Rasmus Kupari

text: Kupari on Kotkan Titaanien kasvatti. Hän siirtyi 15-vuotiaana KooKoon junioreihin kaudeksi kaudeksi 2015–2016. Kupari oli C-nuorten SM-karsinnoissa joukkueensa paras pistemies ja syöttäjä tehoilla 4+9=13. Suurimman osan kaudestaan hän vietti kuitenkin KooKoon B-nuorissa. Kaudeksi 2016–2017 Kupari siirtyi Oulun Kärppien B-nuoriin. Seuraa edustanut pelaajaetsivä Toivo Talvitie otti häneen yhteyttä jo vuotta aiemmin. Kupari pelasi Kärppien B-nuorissa noin puolet kaudestaan. Hän oli pudotuspeleissä joukkueen paras maalintekijä ja jakoi sisäisen pistepörssin voiton Zdeněk Sedlákin kanssa tehoilla 3+2=5. Kupari voitti kauden päätteeksi B-nuorten SM-pronssia. Joulukuussa 2016 hän siirtyi Kärppien A-nuorten vahvuuteen, missä Kupari pelasi valtaosan loppukaudestaan. Hän teki siellä 16-vuotiaana 22 runkosarjaottelussa tehot 4+10=14 ja pudotuspeleissä piste per peli -tahdilla viidessä ottelussa tehot 2+3=5.


title: Rasmus Kupari

text: Kaudeksi 2017–2018 Kupari teki kaksivuotisen SM-liigasopimuksen Kärppien kanssa. OHL-joukkue Sault Ste. Marie Greyhounds varasi hänet 112. pelaajana , mutta Kupari päätti jäädä kuitenkin jatkamaan uraansa Kärppiin. Hän aloitti kautensa seuran A-nuorissa, mutta Sami Anttilan loukkaantuminen ja Jari Sailion pelikielto avasivat hänelle paikan Kärppien SM-liigakokoonpanosta kauden neljännessä ottelussa 14. syyskuuta 2017 Pelicansia vastaan. Kupari merkittiin joukkueen kolmosketjun oikeaan laitaan Nicklas Lasun ja Jyri Junnilan viereen. Hän sai ottelussa jääaikaa 10.28 minuuttia. Liigauransa avausmaalin Kupari teki viidennessä ottelussaan 28. syyskuuta 2017 Saimaan Palloa vastaan. Hän keräsi ottelusta teholukeman +2. Kimmo Koskenkorva valitsi Kuparin ottelun Alumnien tähtien ykköstähdeksi.


title: Rasmus Kupari

text: Kupari vakiinnutti kauden 2017–2018 aikana paikkansa Kärppien SM-liigajoukkueessa, jossa hänen tulokaskautensa toi 39 runkosarja- ja kuudessa playoff-ottelussa tehot 6+8=14. Kevätkaudella Kuparia peluutettiin muuan Julius Junttilan osallistuessa Pyeongchangin olympialaisiin Kärppien kärkiketjuissa ja hän sai vastuuta myös ylivoimalla. Pudotuspeleissä Kupari mahtui kuitenkin vain kuusi kertaa Kärppien kokoonpanoon ja lopulta finaalisarjan alussa Kärpät päästivät hänet alle 18-vuotiaiden MM-kilpailuihin. Kupari voitti kauden päätteeksi Suomenmestaruuden. Hän pelasi kauden aikana miesten pelejä myös viiden ottelun verran lainalla Mestis-joukkue Kokkolan Hermeksessä. Kupari pelasi osan kaudestaan myös Kärppien A-nuorissa, joita hän vahvisti myös A-nuorten SM-liigan finaaleissa, jotka päättyivät SM-hopeaan.


title: Rasmus Kupari

text: Tammikuussa 2018 NHL:n kykyjenetsijäpalvelu listasi hänet rankingissaan Euroopassa pelaavista kenttäpelaajista kuudenneksi , mikä oli suomalaisista korkein sijoitus. Huhtikuun rankingissa Kuparin sijoitus oli 11. ja hänet ohitti rankingissa suomalaisista Jesperi Kotkaniemi. Lopulta Los Angeles Kings varasi Kuparin ensimmäisellä kierroksella varaustilaisuuden 20. pelaajana. Hänestä tuli kaikkien aikojen toinen NHL:ään varattu Kotkan Titaanien kasvatti Ossi Louhivaaran jälkeen.


title: Rasmus Kupari

text: Jo varauskesänään, heinäkuussa 2018 Kupari teki Kingsin kanssa kolmivuotisen tulokassopimuksen. Noin viikkoa myöhemmin hänen vahvistettiin pelaavan kauden 2018–2019 vielä lainalla Kärpissä.


title: Rasmus Kupari

text: Kupari pelasi alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Hän pelasi myös alle 18-vuotiaiden MM-kilpailuissa vuosina 2017 ja 2018, joista jälkimmäinen turnaus päättyi maailmanmestaruuteen ja ensimmäinen hopeaan. Kupari pelasi myös alle 18-vuotiaiden Ivan Hlinkan muistoturnauksessa vuonna 2017, jossa hän oli Suomen paras pistemies tehoilla 2+5=7. Hän jakoi myös koko turnauksen pistepörssin kolmannen sijan Tšekin Jan Jeníkin kanssa. Kuparin tehopisteistä viisi syntyi avausottelussa Slovakiaa vastaan, jolloin hän teki Suomen 6–1-voittoon päättyneessä ottelussa tehot 2+3=5.


title: Rasmus Kupari

text: Kupari pelasi myös Norjan Lillehammerissa pelatuissa nuorten olympialaisissa 2016 sekä samana vuonna myös World U-17 Hockey Challengessa.


title: Rasmus Kupari

text: Kupari valittiin ensimmäisen kerran Suomen A-maajoukkueeseen vain 18-vuotiaana helmikuussa 2019 pelattavaan Sweden Hockey Gamesiin, mutta hän kuitenkin loukkaantui pian valintansa jälkeen SM-liigaottelussa tammikuun lopulla, mikä esti Kuparia osallistumasta turnaukseen.


title: Rasmus Kupari

text: Kuparin isä Marko pelasi omalla urallaan hyökkääjänä lähinnä alemmissa sarjoissa, mutta hän pelasi myös yhden SM-liigaottelun KooKoossa kaudella 1989–1990.


title: Ankaran taistelu

text: Ankaran taistelu käytiin Timur Lenkin ja osmanisulttaani Bajasid I:n välillä Ankaran koillispuolella Çubukin tasangolla 28. heinäkuuta 1402. Timurin armeija löi osmanien joukot vangiten Bajasidin ja ajaen Osmanien valtakunnan hajaannukseen, josta se kuitenkin toipui myöhemmin.


title: Ankaran taistelu

text: Timur Lenk oli vakiinnuttanut asemansa Transoskanian hallitsijana vuoteen 1370 mennessä ja pääkaupungistaan Samarkandista käsin hän valloitti alueita kultaiselta ordalta, Persiasta, Syyriasta ja Itä-Anatoliasta. 1390-luvun lopulla osmanisulttaani Bajasid I laajensi puolestaan omaa valtaansa Itä-Anatoliassa. Paikalliset pienemmät hallitsijat jäivät näiden kahden alueitaan laajentavan hallitsijan väliin, tukeutuen yleensä jompaan kumpaan. Vuonna 1400 Timur oli ryöstänyt Aleppon, Damaskoksen ja Bagdadin talvehtien vuonna 1401 Karabahissa Kaukasuksella. Vuonna 1402 Timur eteni Erzurumin ja Erzicanin kautta Kemahin linnoitukselle, jonka osmanien Bajasid I:n oli hieman aikaisemmin vallannut Erzincanin hallitsijalta. Timurin joukot valloittivat linnoituksen kymmenen päivän piirityksen jälkeen ja palauttivat sen vanhalle omistajalleen. Kemahista Timur eteni edelleen Sivasiin, jossa hän tapasi osmanien lähettiläitä. Osmanit olivat antaneet turvapaikan Bagdadin sulttaani Ahmed Jalairille ja karakojunlu-turkkilaisten hallitsija Kara Yusufille, joiden luovuttamista Timur vaati osmanien lähettiläiltä. Lähettiläät ilmoittivat, ettei Bajasid hyväksyisi ehtoja ja Timur jatkoi etenemistään Anatoliaan. Hänen armeijansa eteni kohti Ankaraa seuraten Kizilirmajoen juoksua. Perillä joukot virkistäytyivät maan antimilla ja aloittivat sitten Ankaran piirityksen. Piirityksestä kuitenkin luovuttiin, kun Timur sai tiedon osmanien armeijan lähestymisestä.


title: Ankaran taistelu

text: Osapuolten armeijoiden koosta on esitetty lukuisia eri arvioita, joissa niiden koko vaihtelee sadoista tuhansista jopa 1,6 miljoonaan. Nykyaikaisten arvioiden mukaan Timurilla oli mukanaan noin 140 000 miestä ja Bajasidilla noin 85 000, eli selvästi Timuria vähemmän. Bjasidin armeija oli Ankaraan saapuessaan suorittanut pitkän marssin Bursasta Sivasiin ja Tokatiin ja sieltä vielä Ankaraan heidän ajaessaan takaa Timurin armeijaa. Timur oli lisäksi useiden kuvausten mukaan tuhonnut alueen kaivot, eikä Bajasidin joukoilla ollut käytössään raikasta vettä. Joidenkin tutkijoiden mukaan on myös mahdollista, että Timur oli padonnut Çubukjoen ja vaihtanut sen virtaussuunnan vieden tämänkin vedenlähteen osmaneilta.


title: Ankaran taistelu

text: Timurin etujoukkoja komensivat tämän pojanpojat Abu Bakr oikealla ja Sultan Husain vasemmalla. Heidän takanaan armeijan pääjoukkoa komensivat Timurin pojat Miran Shah oikealla ja Shah Rukh vasemmalla sivustalla. Timur itse komensi keskustaa, jota tuki vielä toinen pojanpoika Muhammad Sultan. Osmanien puolella vasemman sivustan Rumelialaista talonpoikaisratsuväkeä johti Bajasidin vanhin poika Suleiman. Oikeaa sivustaa ja sen anatolialaisia joukkoja, sekä 20 000 serbialaista ratsumiestä komensi sulttaanin lanko ja vasalli Stefan Lazarević Osmanien keskustassa oli 5 000 janitsaarista ja azabeista koostunut jalkaväki komentajinaan Bajasid, sekä tämän kolme poikaa, Musa, Mustafa ja Isa. Lisäksi armeijan vakinainen ratsuväki muodosti toisen rivistön keskustan takana. Reservissä oli ratsuväkeä Sivasista, Tokasista ja Amasyasta.


title: Ankaran taistelu

text: Itse taistelu alkoi aamulla Çubukovasissa (Çubukin tasangolla) Ankarasta koilliseen 28. heinäkuuta 1402. Osmanien joukot taistelivat aluksi menestyksekkäästi, mutta vasemmalla sivustalla olleet karakojunlu-turkkilaiset siirtyivät kesken taistelun Timurin puolelle. Pian myös osmanien puolella taistelleet hiljattain vallattujen emiraattien ratsuväki pakeni taistelukentältä ja heitä seurasivat Bajasidin pojat Suleiman ja Mehmed. Bajasid itse jatkoi taistelua janitsaariensa ja serbialaisten kanssa, kunnes hän jäi lopulta vangiksi.


title: Ankaran taistelu

text: Molemmat osapuolet menettivät kaatuneina ja haavoittuneina 15 000–40 000 miestä. Voitettuaan osmanien armeijan Timur palautti osmanien aikaisemmin Itä-Anatoliasta valtaamat alueet entisille hallitsijoilleen. Osmanien valtakunnassa alkoi tappion jälkeen hajaannus sulttaanin poikien taistellessa vallasta. Osmanien suku kuitenkin toipui lopulta tappiosta ja nousi jälleen johtavaan asemaan Anatoliassa ja vuonna 1453 osmanien armeijat valtasivat Konstantinopolin Bysantin valtakunnalta, jonka elinikää Ankaran taistelu oli todennäköisesti pidentänyt puolella vuosisadalla.


title: Ankaran taistelu

text: Vangitun Bajasidin kohtelu on herättänyt kiistelyä taistelun jälkeen. Tarinan mukaan vangittua sulttaania kuljetettiin ympäriinsä pienessä rautahäkissä ja halvennettiin eri tavoin. Tarinan teki tunnetuksi 185 vuotta taistelun jälkeen kirjoittanut näytelmäkirjailija Christopher Marlowe. Alunperin tarinan kertoi syyrialainen kronikoitsija Ahmad ibn Arabshah. Toisaalta timuridien hovissa toiminut historioitsija Sharaf ad-Din Ali Yazdi väittää puolestaan Bajasidia kohdellun hyvin. Molempien tarinat lienevät vahvasti puolueellisia, mutta Arabshahin tarinaa rautahäkistä on syytä epäillä myös muista syistä. Nikopoliksessa vuonna 1396 vangiksi jäänyt ja Ankaran taistelun jälkeen Timurin orjaksi joutunut Johann Schiltberger ei mainitse tarinaa häkistä. Joka tapauksessa Bajasid kuoli vankeudessa maaliskuussa 1403.


title: Di-isopropanoliamiini

text: Di-isopropanoliamiini eli DIPA on alkanoliamiineihin eli aminoalkoholeihin kuuluva alifaattinen orgaaninen yhdiste. Yhdistettä voidaan käyttää muiden yhdisteiden valmistukseen, happamien teollisuuskaasujen puhdistamiseen sekä stabilointiaineena.


title: Di-isopropanoliamiini

text: Di-isopropanoliamiini on huoneenlämpötilassa väritöntä kiteistä ainetta. Se on hyvin hygroskooppista, minkä vuoksi se usein esiintyy nesteenä tai pastana. Di-isopropanoli liukenee erittäin hyvin veteen sekä vähäisemmissä määrin poolisiin orgaanisiin liuottimiin. Yhdiste reagoi alkoholeille ja amiineille tyypillisesti ja se on esimerkiksi keskivahva emäs. Kuumennettaessa voimakkaasti di-isopropanoliamiinin vesiliuosta muodostuu 2,6-dimetyylimorfoliinia. Di-isopropanoliamiini ärsyttää ihoa, silmiä ja hengitysteitä. Koska yhdiste on emäksistä sille altistumisesta voi seurata syövytysvammoja.


title: Di-isopropanoliamiini

text: Di-isopropanoliamiinia valmistetaan ammoniakin ja propyleenioksidin välisellä reaktiolla. Reaktion ensimmäisessä vaiheessa muodostuu isopropanoliamiinia. Di-isopropanoliamiinia käytetään emäksenä absorboimaan esimerkiksi polttoprosesseissa muodostuvista kaasuseoksista happamia kaasuja kuten hiilidioksidia tai vetysulfidia. Lisäksi sitä voidaan käyttää hiuslakoissa, emulgaattorina sekä pinta-aktiivisten aineiden, tekstiilikemikaalien ja hyönteismyrkkyjen valmistamiseen.


title: Minimaalinen hallinto

text: Minimaalinen hallinto (MVM eli Minimum Viable Management) tarkoittaa hallinnollisten tehtävien vähentämistä mahdollisimman alhaiselle tasolle. Hallinnollisia tehtäviä tehdään vain sen verran kuin tarvitsee.


title: Minimaalinen hallinto

text: Minimaalisen hallinnon perusidea on hallinnollisten tehtävien minimointi. Työnantaja joutuu välttämättä tekemään hallinnollisia tehtäviä, mutta MVM-mallissa niiden määrä yritetään minimoida. Koko mallin idea on pienentää organisaation sisäistä hallinnolista kuormaa, jolloin työntekijöille jää enemmän aikaa arvoa tuottavaan toimintaan.


title: Minimaalinen hallinto

text: Itseohjautuvuuden avulla voidaan vähentää hallinnollisia henkilöitä, kun ihmisten annetaan päättää toimintatavoistaan. Itseohjautuva organisaatio pystyy syntymään vain, jos sille annetaan rajat, joiden sisällä kehittyminen tapahtuu. Esimerkiksi jalkapallonpelaajat järjestäytyvät jalkapallokentälle. Heitä rajoittaa sekä fyysinen kenttä että jalkapalloliiton asettamat säännöt. Rikollisjärjestöt järjestäytyvät sallittujen ja kiellettyjen asioiden mukaan. Johtamisen vähentämisen näkökulmasta johtaja rajaa ympäristön asettamalla sääntöjä, joiden perusteella organisaatio voi kehittyä.


title: Minimaalinen hallinto

text: Johtaja voi vähentää johtamiseen käytettyä aikaa luomalla ympäristön, jossa työntekijät toimivat itseohjautuvasti.


title: Minimaalinen hallinto

text: Työntekijälähtöisestä päätöksenteosta ja siten ylhäältä päin tulevan hallinnon vähentymisestä kertoo Goforen työsuhdepolkupyöräedun syntyminen: "Sitä suunnitellessa pallottelimme erilaisia vaihtoehtoja kuten polkupyörien liisaamista, ostamista firmalle tai jonkinlaista työntekijöiltä firmaan virtaavaa polkupyörien kuittisirkusta, joka johtaisi palkan uudelleen laskentaan toteutuneen mukaan.


title: Minimaalinen hallinto

text: Polkupyöräedun toteutukseksi valitsimme työntekijöille maksettavan vakiosumman palkan päälle. Sen saa kun ei lunasta työsuhdematkalippua tai auton pysäköintietua. Hallinnolle helppoa ja työntekijä saa edun helposti yhdellä ilmoituksella."


title: Petra Ahola

text: Petra Teresa Ahola (o.s. Saaristo, s. 22. heinäkuuta 1983 Vantaa) on suomalainen näyttelijä.


title: Petra Ahola

text: Petra Ahola on suomalainen näyttelijä. Hän on valmistunut teatteritaiteen maisteriksi Tampereen Yliopiston viestinnän, median ja teatterin yksiköstä (NäTy) vuonna 2009. Samana vuonna hänet kiinnitettiin Tampereen Työväen Teatteriin, jossa hänet on nähty jo noin 15 roolissa.


title: Petra Ahola

text: Hänen merkittävimpiin töihinsä Työväen Teatterissa lukeutuvat Chicago (Roxie), Anna Liisa (Pirkko), Kainon Laulu (Kaino), sekä Viita 1949 (Kukunor).


title: Petra Ahola

text: Petra Ahola on naimisissa näyttelijä Jari Aholan kanssa ja pariskunnalla on neljä lasta. He asuvat Tampereella.


title: Agronic

text: Agronic Oy on suomalainen maatalouskonevalmistaja, tehtaat sijaitsevat Haapavedellä, Pohjois-Pohjanmaalla. Perustettu vuonna 1993.


title: Agronic

text: Agronic Oy toimii kansainvälisten standardien ISO 9001 ja ISO 14001 mukaisesti. Yrityksen tuotteita ovat paalinkäärimet, yhdistelmäpaalaimet, karhottimet, lietevaunut, vetoletkulevittimet, jne. Noin 50% tuotannosta menee vientiin. Suoria ja välillisiä vientimaita on yhteensä yli 20.


title: Agronic

text: Agronic Oy:n tytäryhtiö Prodevice Oy kehittää ja valmistaa ohjelmistoja ja elektronisia ohjausjärjestelmiä.


title: Agronic

text: Vuonna 2004 Haapaveden kaupungin myöntämä yrittäjäpalkinto ja vuonna 2011 Valtakunnallinen Yrittäjäpalkinto.


title: Agronic

text: Suomessa Agronic Oy:n jälleenmyyjänä toimii Hankkija Oy.


title: Hilander

text: Hilander on sukunimi, joka on muun muassa seuraavilla suomalaisilla henkilöillä:


title: Lehtosalo

text: Lehtosalo on sukunimi, joka on muun muassa seuraavilla suomalaisilla henkilöillä:


title: Sergei Mošnikov

text: Sergei Mošnikov (s. 7. tammikuuta 1988 Pärnu, Viro) on virolainen jalkapalloilija, joka on pelannut Suomessakin Veikkausliiga-seura PS Kemissä kaudella 2017. Hänen pelipaikkansa on keskikenttä.


title: Sergei Mošnikov

text: Mošnikov aloitti uransa kotipaikkansa Pärnun Vapruksessa, josta hän siirtyi vuodeksi Hollantiin Heerenveniin sen junioriakatemiaan. Palattuaan Viroon hän pelasi kuusi kautta 2006-11 tallinnalaisen FC Floran riveissä ja saavutti kaksi Viron mestaruutta kausilla 2010 ja 2011 sekä hopeaa kausilla 2007 ja 2008. Kaudella 2011 Mošnikov valittiin Meisterligan parhaaksi pelaajaksi. Sen jälkeen Mošnikov siirtyi Puolaan, jossa hän pelasi kaksi kautta ja sen jälkeen kauden Kazakstanissa. Kauden 2014 lopulla hän palasi jälleen Floraan. Kauden 2015 hän pelasi jälleen Kazakstanissa, mutta palasi kaudeksi 2016 Viroon FC Infonet Tallinnan riveihin ja oli voittamassa kolmatta Viron mestaruutta. Kauden 2017 Mošnikov pelasi ulkomailla - keväällä 2017 Valko-Venäjällä ja elokuusta alkaen Suomessa Veikkausliigan PS Kemissä.


title: Sergei Mošnikov

text: Viron pääsarjassa Meistriliigassa Mošnikov on pelannut 191 ottelua, joissa hän on tehnyt 36 maalia. Maajoukkuetasolla Mošnikov on edustanut monia Viron nuorten maajoukkueita yli 30 maaottelussa sekä 35 kertaa Viron miesten maajoukkuetta.


title: Formula 1 -kausi 2018

text:
Formula 1 -kausi 2018 oli Formula 1 -sarjan 69. maailmanmestaruuskausi. Kaudella ajettiin 21 osakilpailua. Lewis Hamilton lähti kauteen hallitsevana kuljettajien maailmanmestarina ja Mercedes hallitsevana valmistajien maailmanmestarina. Sekä Hamilton että Mercedes uusivat mestaruutensa.
Kaudella ajetaan 21 osakilpailua. Ranskan Grand Prix palaa kilpailukalenteriin ensimmäisen kerran sitten kauden 2008. Osakilpailu palaa Circuit Paul Ricardiin, joka isännöi Formula 1 -kilpailua viimeksi vuonna 1990. Kilpailu ajetaan kesäkuussa, jolloin Azerbaidžanin Grand Prix siirtyy huhtikuulle. Saksan Grand Prix palaa kalenteriin vuoden tauon jälkeen. Kilpailu ajetaan Hockenheimringin radalla. Malesian Grand Prix'tä ei ajeta kaudella 2018. Venäjän Grand Prix on siirretty huhtikuulta syyskuulle.


title: Formula 1 -kausi 2018

text: Kauden 2018 talvitestit järjestettiin Barcelonassa Espanjassa 26. helmikuuta – 1. maaliskuuta ja 6. maaliskuuta – 9. maaliskuuta. Testeissä nopeimmin ajoivat Red Bull (Daniel Ricciardo testipäivät 1 ja 6), Ferrari (Sebastian Vettel testipäivät 2, 5 ja 7; Kimi Räikkönen testipäivä 8) ja Mercedes (Lewis Hamilton testipäivä 4). Ensimmäisen testiosion aikana Barcelonan radalla oli vaihtelevia testiolosuhteita, kun tallit joutuivat testaamaan kylmissä ja kosteissa olosuhteissa. Kolmannen testipäivän kylmissä olosuhteissa radan yläpuolelle kerääntyi lumipilviä ja rata peittyi paksuun lumikerrokseen (McLarenin Fernando Alonso oli ainoa, joka ajoi kierrosajan).


title: Formula 1 -kausi 2018

text:
Ferrari ajoi kauden aikana eniten nopeimpia varikkopysähdyksiä (7), mutta kaudesta 2017 lähtien DHL on laskenut varikkopysähdykset MM-pisteinä, jolloin kyseisellä järjestelmällä DHL:n Nopein varikkopysähdys -palkinnon () sai Red Bull Racing 466 MM-pisteellä.
Suomessa Formula 1 -lähetyksiä esittää kaudella 2018 maksutelevisiokanava C More Max.


title: On Stage (Elvis Presleyn albumi)

text: On Stage on Elvis Presleyn kesäkuussa 1970 julkaistu livealbumi. Se äänitettiin saman vuoden helmikuussa Las Vegasissa. Levy sisältää monia cover-kappaleita, joita Elvis ei ollut aiemmin esittänyt konserteissaan. Elvis toimi albumin sovittajana.


title: On Stage (Elvis Presleyn albumi)

text: Albumi debytoi Yhdysvalloissa Billboard 200 -listan sijalla 13. Suomessa se nousi kymmenennelle sijalle, ja pysyi listalla yhteensä neljä viikkoa.


title: Robert Thomas (ohjaaja)

text: Robert Thomas (28. syyskuuta 1927 Gap, Hautes-Alpes – 3. tammikuuta 1989 Pariisi) oli ranskalainen kirjailija, näyttelijä ja elokuvaohjaaja. Hänen tuotantonsa käsittää sekä draamaa että komediaa.


title: Robert Thomas (ohjaaja)

text:
Thomas muutti 18-vuotiaana Pariisiin ja työskenteli avustajana kymmenissä elokuvissa. Huonosti menestyneiden käsikirjoitusten jälkeen hän teki läpimurron jännitysnäytelmällään "Piège pour un homme seul" (1960), joka sai suuren suosion pariisilaisteatteri Bouffes-Parisiens'issa. Näytelmä menestyi myös Saksassa nimellä "Die Falle", Suomessa siitä tehtiin televisioelokuva "Ansa" vuonna 1981.
Thomas kirjoitti myös muun muassa teatterikappaleen "Huit Femmes", josta François Ozon teki filmatisoinnin "8 femmes" vuonna 2001. Teatteriammattilainen Robert Thomas työskenteli vuodesta 1970 aina kuolemaansa vuonna 1989 pariisilaisen Théâtre Edouard VII:n ohjaajana.
Thomas ohjasi myös muutaman elokuvan, kuten "La Bonne Soupe" (1963) ja "Patate" (1964).


title: Live Intrusion

text: Live Intrusion on yhdysvaltalaisen thrash metal -yhtye Slayerin VHS ja DVD julkaisu, joka julkaistiin vuonna 1995 VHS:nä ja DVD:nä vuonna 2003 levymerkillä American Visuals.


title: Vitamin

text: "Vitamin" on bulgarialaisen pop-folk -laulaja Andrean single, joka julkaistiin 9. kesäkuuta 2017.


title: War at the Warfield

text: War at the Warfield on yhdysvaltalaisen thrash metal -yhtye Slayerin DVD-julkaisu, joka julkaistiin 29. heinäkuuta 2003 levymerkillä American Recordings.


title: Still Reigning

text: Still Reigning on yhdysvaltalaisen thrash metal -yhtye Slayerin DVD-julkaisu, joka julkaistiin 26. lokakuuta 2004 levymerkillä American Recordings.


title: Paavo Järvinen

text: Paavo Akseli Järvinen (1. maaliskuuta 1900 Sääksmäki – 4. elokuuta 1958 Tampere) oli suomalainen punakaartilainen, jonka vuoden 1918 sisällissodasta kertova omaelämäkerrallinen romaani julkaistiin vuonna 2017. Myöhemmältä ammatiltaan hän oli teknikko, joka teki työuransa teollisuudessa.


title: Paavo Järvinen

text: Paavo Järvinen syntyi Sääksmäen Huittulan kylässä itsellinen Juho Kustaa Antinpojan ja Adolfina Juhontyttären perheeseen. Hänen isänsä menehtyi tapaturmaisesti jo Paavon ollessa kaksivuotias. Kansakoulun jälkeen Järvinen opiskeli Lahden kansanopistossa, ja oli myöhemmin teollisuustyöläisenä Helsingissä. Sisällissodan alettua Järvinen liittyi 17-vuotiaana Helsingin punakaartiin ja osallistui Hämeen rintaman taisteluihin. Hän kuului myös kotipitäjäänsä Sääksmäkeä kiertäneeseen punaisten ratsu-osastoon. Sodan loppuvaiheessa Järvinen joutui Hämeenlinnan vankileirille. Vapautumisensa jälkeen hän muutti 1920-luvulla Tamperelle, jossa Järvinen työskenteli Tammerkosken voimalaitoksen käyttöpäällikkönä. Hän avioitui Eelin Maria Korhosen (1900–1973) kanssa 1926 ja perheeseen syntyi myöhemmin neljä lasta. Järvinen kuoli liikenneonnettomuuden seurauksena Tampereen yleisessä sairaalassa vuonna 1958. Rekka-auto ja taksi tulivat ohitustilanteessa rinnakkain Järvisen mopoa vastaan, jolloin Järvinen suistui ojaan ja sai vaikean päävamman.


title: Paavo Järvinen

text: Järvinen alkoi kirjoittamaan vuonna 1954 Väinö Linnan innoittamana. Hän tarjosi omaelämäkerrallista "Kovaa aikaa" -romaaniaan WSOY:lle ja Karistolle, mutta teokselle ei löytynyt kustantajaa. Sisällissotaa tutkinut historioitsija Tuomas Hoppu sai käsikirjoituksen haltuunsa 2000-luvun alussa ja lopulta se julkaistiin vuonna 2017. Romaanin alkusanat ja selitykset kirjoittanut Hoppu pitää teosta historiallisesti tärkeänä dokumenttina, joka hänen mukaansa haastaa jopa Väinö Linnan tulkinnan sisällissodasta. Järvisen näkemys sodan tapahtumista on hyvin sovitteleva ja jopa valkoisia ymmärtävä. Hän kertoo myös punaisten sotarikoksista ja pitää aseellista kapinaa suurena virheenä. Hoppu on luonnehtinut Järvistä poliittisilta näkemyksiltään tannerilaiseksi. "Kovaa aikaa" -romaanin lisäksi Järvinen ehti kirjoittamaan novelleja, joista joista kaksi julkaistiin "Maaseudun tulevaisuudessa".


title: Helena Wallo

text: Helena Wallo (Vallo) on suomalainen tapahtumakouluttaja, kirjailija ja puhuja. Koulutukseltaan hän on markkinointiekonomi ja pedagogi. Helena perusti oman yrityksensä Faustus Oy:n vuonna 2007, ja yritystoiminnan lisäksi hän työskentelee myös kehittämispäällikkönä ja näyttötutkintomestarina Markkinointi-Instituutissa. Ennen oman yrityksen perustamista Helena on toiminut mm. markkinointipäällikkönä ja markkinointijohtajana IT- ja vakuutusaloilla.


title: Helena Wallo

text: Helena pitää tapahtumajärjestämisen koulutuksia ja webinaareja, kirjoittaa blogeja sekä käy puhumassa erilaisissa tilaisuuksissa ja valmennuksissa.


title: Helena Wallo

text: Helena on luonut rekisteröidyn ”Onnistuneen tapahtuman mallin”. Hän toimii sekä kotimaisten Evento Awards- ja Mesoaja-palkintojen tuomarina, että kansainvälisten alan tapahtumien, Eventex Awardsin ja Baltic for Eventsin, tuomarina / moderaattorina.. Lisäksi Helena on kokous- ja tapahtuma-alan yhdistyksen MPI Finlandin hallituksen jäsen ja tuleva puheenjohtaja.


title: Helena Wallo

text: Helena on julkaissut kirjan Isännyyden ihanuus, ja yhdessä KTM, henkilöstönkehittäjä Eija Häyrisen kanssa kirjan Tapahtuma on tilaisuus. Tapahtuma on tilaisuus -kirja on tapahtumajärjestäjän opas, ja siitä on julkaistu 5., uudistettu laitos vuonna 2016.


title: The Unholy Alliance

text: The Unholy Alliance on Slayerin, Mastodonin, Lamb of Godin, Children of Bodomin ja Thine Eyes Bleedin DVD-julkaisu, joka julkaistiin 12. lokakuuta 2007 levymerkillä American Recordings.


title: Nopeuspotentiaali

text: Nopeuspotentiaali on virtaavan fluidin nopeutta kuvaava potentiaalifunktio. Nopeuspotentiaalin avulla voidaan ratkaista fluidin virtausnopeuden vektorikomponentit, mutta toisaalta se myös yksinkertaistaa joitain virtausmekaniikan ongelmia.


title: Nopeuspotentiaali

text: Jos kolmiulotteinen vektorikenttä formula_1 on pyörteetön, ts.


Nopeuspotentiaali


title: Nopeuspotentiaali

text: niin on olemassa skalaarifunktio formula_3 siten, että


title: Nopeuspotentiaali

text: Funktiota formula_5 kutsutaan nopeuspotentiaalifunktioksi. Merkintä formula_6 tarkoittaa osittaisdifferentiaalioperaattoria ("nabla").


title: Nopeuspotentiaali

text: Pyörteettömän virtauksen nopeuspotentiaalin formula_5 tunteminen antaa oitis nopeusvektorin komponentit. Koska


title: Nopeuspotentiaali

text: missä formula_9, formula_10 ja formula_11 ovat karteesisen koordinaatiston kantavektorit, niin virtausnopeuden komponentit ovat:


title: Nopeuspotentiaali

text: Nopeuspotentiaalifunktion formula_5 ekvipotentiaaleja (virtausalueessa määritellyt käyrät, joille formula_14) sanotaan virtauksen potentiaaliviivoiksi. Todellisuudessa kolmiulotteisen virtauksen ekvipotentiaalit ovat avaruuden pintoja, mutta kaksiulotteisessa virtauksessa ekvipotentiaalit ovat viivoja.


title: Nopeuspotentiaali

text: Nopeuspotentiaalin käyttäminen yksinkertaistaa virtausta kuvaavia yhtälöitä, sillä nopeusvektorin kolmen komponentin, formula_15, formula_16 ja formula_17, sijaan tarvitaan vain yksi muuttuja. Esimerkkinä johdetaan yhtälö, joka kuvaa ajallisesti muuttuvaa, pyörteetöntä, kitkatonta ja kokoonpuristumatonta virtausta. Tällaista virtausta kuvaa nk. Eulerin yhtälö (jota ei pidä sekoittaa Eulerin kaavaan):


title: Nopeuspotentiaali

text: missä


title: Nopeuspotentiaali

text: Aikaderivaatta Eulerin yhtälössä voidaan korvata materiaaliderivaatalla:


title: Nopeuspotentiaali

text: Lisäksi käytetään tietoa, että


title: Nopeuspotentiaali

text: missä formula_25 on virtauksen vauhti (nopeuden euklidinen normi). Pyörteettömyydestä johtuen formula_26. Tällöin Eulerin yhtälö muuttuu muotoon


title: Nopeuspotentiaali

text: Kirjoitetaan nopeus (ja vauhti) nopeuspotentiaalin avulla: formula_28 ja formula_29. Oletetaan vielä, että tarkastelukoordinaatisto on valittu siten, että painovoima osoittaa alaspäin, eli formula_30. Tällöin


title: Nopeuspotentiaali

text: Toisin sanoen:


title: Nopeuspotentiaali

text: Tämä yhtälö on nk. ajasta riippuva Bernoullin yhtälö pyörteettömälle virtaukselle (jota ei pidä sekoittaa ajasta riippumattomaan Bernoullin lakiin).


title: Nopeuspotentiaali

text: Esitetään esimerkkeinä joitain yksinkertaisia virtaustilanteita ja niiden nopeuspotentiaalit. Yksinkertaisuuden vuoksi käytetään vain kaksiulotteisia virtauksia, jolloin nopeusvektori on aina muotoa formula_33.


title: Nopeuspotentiaali

text: Tarkastellaan virtausta, jossa fluidi liikkuu tasaisella nopeudella positiivisen formula_34-akselin suuntaan. Virtauksen nopeus on tällöin kaikkialla


title: Nopeuspotentiaali

text: formula_35,missä formula_36 on vakio (virtauksen vauhti). Nopeuspotentiaalin osittaisderivaatat ovat tällöin:


Nopeuspotentiaali


title: Nopeuspotentiaali

text: Tämä 1. kertaluvun osittaisdifferentiaaliyhtälöpari ratkeaa melko helposti:


title: Nopeuspotentiaali

text:
missä formula_39 on vakio. Tärkeintä on havaita, että nopeuspotentiaali ei riipu millään tavoin formula_40:stä. Potentiaaliviivojen yhtälö saadaan asettamalla formula_41, josta seuraa, että formula_42. Virtauksen potentiaaliviivoja ovat siis kaikki formula_40-akselin suuntaiset suorat.
Olkoon koordinaatiston origossa pistemäinen lähde, josta "pulppuavan" fluidin tilavuusvirta on formula_44 (Seuraavat päätelmät pätevät myös, jos formula_45. Tällöin kyseessä on lähteen sijaan nielu). Olkoon lähteen virtaus puhtaasti säteittäistä, eli jokainen virtaviiva osoittaa lähteestä suoraan poispäin. Jos tarkastellaan origon ympärillä virtausaluetta, jonka paksuus formula_46-suunnassa on formula_47, niin tilavuusvirta jokaisen origokeskisen, formula_48-säteisen ympyrän läpi on:


title: Nopeuspotentiaali

text: missä formula_50 on virtauksen säteittäinen vauhti. Tilavuusvirta on vakio säteestä riippumatta, sillä kokoonpuristumattoman fluidin kokonaistilavuus ei voi muuttua sen liikkuessa kauemmas lähteestä (tai nielusta). Ts. fluidia ei voi syntyä tai kadota muualla kuin lähteessä tai nielussa. Näin ollen fluidin vauhti kaikkialla formula_51-tasossa on:


title: Nopeuspotentiaali

text: Viimeistään tässä vaiheessa kannattaa siirtyä osittain napakoordinaatteihin, sillä kaikki ilmiöt tähän mennessä ovat puhtaasti säteittäisiä. Näin ollen lähteen (tai nielun) virtauksen nopeus on (karteesisissa koordinaateissa ja napakoordinaateissa):


title: Nopeuspotentiaali

text: missä formula_54 on napakoordinaatiston säteittäinen kantavektori. Tästä saadaan virtauksen nopeuspotentiaalin osittaisderivaatat (kun formula_55):


title: Nopeuspotentiaali

text: Ylemmän osittaisdifferentiaaliyhtälön ratkaisu on:formula_57


title: Nopeuspotentiaali

text: missä formula_58 on mikä tahansa vain muuttujasta formula_40 riippuva derivoituva funktio. Vastaavasti alemman osittaisdifferentiaaliyhtälön ratkaisu on:


title: Nopeuspotentiaali

text: missä formula_61 on mikä tahansa vain muuttujasta formula_34 riippuva derivoituva funktio. Koska kummankin yhtälön ratkaisujen tulee toteutua yhtäaikaa, on ainoa mahdollisuus, että


title: Nopeuspotentiaali

text: Siispä nopeuspotentiaali on:


title: Nopeuspotentiaali

text: Asetetaan formula_14, josta seuraa välttämättä, että formula_66 (tai karteesisissa koordinaateissa formula_67). Virtauksen potentiaaliviivoja ovat siis kaikki origokeskeiset ympyrät.


title: Nopeuspotentiaali

text: Vorteksi on virtaus, jossa fluidi kiertää origoa (tai muuta kiinteää pistettä) ympyränmuotoisella radalla. Napakoordinaateissa vorteksin virtauksen nopeus on:


title: Nopeuspotentiaali

text: missä formula_69 ja formula_70 kuvaa virtauksen vauhtia vorteksin keskeltä mitatun etäisyyden funktiona. Valitsemalla formula_71, missä formula_72, saadaan virtaus, jota kutsutaan "vapaaksi vorteksiksi":


title: Nopeuspotentiaali

text: Vaikka vorteksi on helppo mieltää pyörteelliseksi virtaukseksi, ei vapaa vorteksi kuitenkaan sitä ole. On melko yksinkertaista osoittaa, että vapaalle vorteksille pätee formula_26 (kun formula_55), joten nopeuspotentiaali on olemassa. Tällöin:


title: Nopeuspotentiaali

text: Ylemmän osittaisdifferentiaaliyhtälön ratkaisu on:


title: Nopeuspotentiaali

text: formula_77missä formula_58 on mikä tahansa vain muuttujasta formula_40 riippuva derivoituva funktio. Alemman osittaisdifferentiaaliyhtälön ratkaisu on:


title: Nopeuspotentiaali

text: missä formula_61 on mikä tahansa vain muuttujasta formula_34 riippuva derivoituva funktio. Kummankin yhtälön tulee toteutua yhtä aikaa, mikä on mahdollista esimerkiksi, jos


Nopeuspotentiaali


title: Nopeuspotentiaali

text: Asetetaan formula_14, josta seuraa välttämättä, että formula_86 (tai karteesisissa koordinaateissa formula_87). Virtauksen potentiaaliviivoja ovat siis kaikki origon kautta kulkevat suorat.


title: Momodou Ceesay

text: Momodou Ceesay (s. 24. joulukuuta 1988 Banjul, Gambia) on gambialainen jalkapalloilija, joka edustaa Veikkausliiga-seura PS Kemiä 1+1 sopimuksella. Hänen pelipaikkansa on hyökkääjä.


title: Momodou Ceesay

text:
Momodou Ceesay pelasi kotimaassaan Banjulissa Wallidan FC:ssä. Hänet valittiin Gambian alle 17-vuotiaiden maajoukkueeseen, joka osallistui Perussa käytyihin ikäluokkansa MM-kisoihin.
Ceesay siirtyi jo alle 20-vuotiaana kotimaastaan Gambiasta ulkomaille. Ensin hän pelasi Sveitsissä Grassoppersin junioriorganisaatiossa ja sen jälkeen Englannissa Chealsean junioriorganisaatiossa.


title: Momodou Ceesay

text: Vuonna 2008 Ceesay aloitti ammattilasiuransa Belgiassa KVC Westerlon riveissä, jossa hän pelasi kahden kauden ajan. Sen jälkeen hän siirtyi Slovakiaan MŠK Žilinan riveissä, jossa hän pelasi kaksi kautta ja saavutti keväällä 2012 Slovakian mestaruuden ja seuraavana vuonna Slovakian cupin. Seuraavat kaksi vuotta Ceesay pelasi Kazakstanissa Almatyssä FK Kairatissa kahden kauden ajan. Hän oli voittamssa vuonna 2014 Kairatin riveissä Kazakstanin cup-mestaruuden. Syksyn 2015 Israelissa pelatun jakson jälkeen hän siirtyi Slovakiaan MŠK Žilinaan, jossa hän pelasi syksyyn 2016 asti.


title: Momodou Ceesay

text:
Ceesay siirtyi Suomeen keväällä 2017 PS Kemin Veikkausliiga-joukkueeseen 1+1 vuoden sopimuksella.
Maajoukkuetasolla Ceesay on edustanut Gambiaa lähes 20 maaottelussa vuodesta 2010 alkaen.


title: Ville Vimpari

text: Ville Vimpari (s. 9. maaliskuuta 1985 Oulunsalo) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan Oulun Kärppien SM-liigajoukkueessa 16 runkosarjaottelua ilman tehopisteitä ja keräten neljä jäähyminuuttia. Suurimman osan urastaan Vimpari pelasi kuitenkin Mestiksessä. Hän kuului ikäluokastaan poikien ikäkausimaajoukkueiden vakionimiin ja Vimparia pidettiin tuolloin varsin lupaavana pelaajana.


title: Ville Vimpari

text: Vimpari on Kempeleen Kiekko-Kettujen kasvatti. Hän pelasi myöhemmät juniorivuotensa kuitenkin Oulun Kärpissä. Vimpari debytoi seuran SM-liigajoukkueessa kaudella 2003–2004, jolloin hän pelasi viisi runkosarjaottelua ilman tehopisteitä. Vimpari teki liigadebyyttinsä kauden avauskierroksella 12. syyskuuta 2003 Pelicansia vastaan. Hänet merkittiin Kärppien 13. hyökkääjäksi.


title: Ville Vimpari

text: Kaudeksi 2004–2005 Vimpari siirtyi vuoden mittaisella sopimuksella Mestis-joukkue Kajaanin Hokkiin. Hän seuravalinnan taustalla oli myös varusmiespalvelus Kainuun prikaatissa. Vimparin tulokaskausi toi 44 runkosarja- ja neljässä playoff-ottelussa tehot 3+12=15. Hän oli kauden päätteeksi ehdolla Mestiksen vuoden tulokkaaksi, mutta palkinto meni lopulta kuitenkin TuTon Timo Salolle. Kesällä 2005 Vimpari harjoitteli Kärppien SM-liigajoukkueessa. Lokakuussa Hokki lainasi hänet joukkueeseen paikkaamaan loukkaantumisia. Vimpari pelasi siellä kaikkiaan 11 ottelua ilman tehopisteitä. Hokissa hän nousi joukkueen ykkössentteriksi ja teki 33 runkosarjaottelussa 17 tehopistettä.


title: Ville Vimpari

text: Vimpari siirtyi kaudeksi 2006–2007 jatkamaan Mestis-uraansa KooKoohon, jota valmensi hänelle Hokista tuttu Vladimír Kolek. Vimpari pelasi kauden aikana kuitenkin vain 16 runkosarjaottelua ja hänen kautensa todettiin leikkaushoitoa vaatinen nivusvamman takia päättyneeksi tammikuussa 2007. Kaudeksi 2007–2008 Vimpari palasi Hokkiin. Hän voitti kauden päätteeksi Mestis-hopeaa.


title: Ville Vimpari

text: Kaudeksi 2008–2009 Vimpari siirtyi 1+1-vuotisella sopimuksella Suomi-sarjajoukkue Rovaniemen Kiekkoon. Hän oli vuotta aiemmin aloittanut opinnot Lapin yliopistossa. Vimpari voitti koko Mestis-karsintojen syöttöpörssin ja sijoittui pistepörssissä toiseksi edellään vain SaPKon Mikko Silvennoinen. Hän voitti kauden päätteeksi Suomi-sarjan hopeaa ja oli nostamassa RoKia Mestikseen. Vimpari jatkoi joukkueessa kaudella 2009–2010, jolloin hän teki Mestiksen yhden kauden piste-ennätyksensä tehoilla 6+14=20. RoKi putosi kauden päätteeksi kuitenkin takaisin Suomi-sarjaan. Vimparin pelaajaura päättyi kevääseen 2010.


title: Ville Vimpari

text: Vimpari pelasi alle 18-vuotiaiden MM-kilpailuissa vuosina 2002 ja 2003, joista jälkimmäisessä turnauksessa hän toimi Suomen varakapteenina. Vimpari on kuulunut myös alle 16-vuotiaiden maajoukkueen kapteenistoon ja hänet palkittiin joukkueen kauden parhaana pelaajan vuonna 2001.


title: Ville Vimpari

text: Vimpari valittiin Pohjola-leirin tähdistökentälliseen, taitopelaajaksi ja Pohjoisen aluejoukkueen parhaaksi pelaajaksi vuonna 1999.


title: Kuormituksen tasaaminen

text:
Kuormituksen tasaaminen () on tietotekniikassa käytetty termi, jolla tarkoitetaan vaadittavan työmäärän jakamista kahdelle tai useammalle palvelimelle.
Tyypilliset käyttökohteet on DNS-nimipalvelussa ja verkkosivujen jakamisessa.


title: Kuormituksen tasaaminen

text: Tasaamisella voidaan varmistaa tehtävän valmistuminen lyhyemmässä ajassa (viiveen minimointi) ja palvelun laadun parantaminen.


title: Kuormituksen tasaaminen

text: Yksinkertainen tapa jakaa kuormitus on käyttää Round-Robin vuoroja, jolloin tietty asiakas käyttää tiettyä palvelinta tietyn aikajakson verran.


title: World Darts Championship

text: World Darts Championship on Professional Darts Corporationin vuodesta 1994 järjestämä dartsin maailmanmestaruusturnaus. Vuosittain järjestettävä turnaus alkaa joulukuun puolessa välissä ja jatkuu tammikuun alkuun. Turnauksen pitopaikkana on vuodesta 2008 toiminut Lontoossa sijaitseva Alexandra Palace. World Darts Championship on suurin PDC:n järjestämistä turnauksista ja maailman rahakkain dartskilpailu. Vuoden 2019 mestari Michael van Gerwen tienasi ykkössijallaan 500.000 Englannin puntaa ja koko turnauksessa maksettiin palkintorahoja 2 500 000 puntaa.


title: World Darts Championship

text: 1992 perustettu World Darts Council, nykyiseltä nimeltään Professional Darts Corporation (PDC) järjesti ensimmäisen maailmanmestaruusturnauksensa vuodenvaihteessa 1993-94. Turnaukseen osallistui 24 heittäjää ja kilpailuareenana toimi Circus Tavern Purfleetissa. Ensimmäisen mestaruuden voitti englantilainen Dennis Priestley, joka kukisti finaalissa maanmiehensä Phil Taylorin. Vuonna 2002 turnaus nousi palkintorahoiltaan suurimmaksi dartskilpailuksi ohi kilpailevan järjestön BDO:n maailmanmestaruusturnauksen. Vuonna 2008 turnaus siirrettiin isommalle areenalle Lontoon Alexandra Palaceen. Vuoden 2010 turnauksessa palkintorahat nousivat ensimmäisen kerran miljoonaan puntaan. Turnauksen voittopokaali uudelleennimettiin vuoden 2013 turnauksesta alkaen vuonna 2012 kuolleen dartskommentaattori Sid Waddellin mukaan.


title: Noitaympyrät

text: Noitaympyrät oli Yleisradion elokuva-aiheinen televisio-ohjelma, jota lähetettiin Yle TV1 -kanavalla vuosina 1991–1997. Sen toimittajia olivat Atro Lahtela, Matti Paunio, Kati Sinisalo ja Marjaana Mykkänen. Ohjelmaa lähetettiin kolmena ensimmäisenä vuonna noin kerran kuukaudessa ja vuodesta 1995 noin joka toinen kuukausi. "Noitaympyrät" oli jatkoa Kaarle Stewenin läpi 1980-luvun toimittamalle "Valkokangas"-ohjelmasarjalle.


title: Noitaympyrät

text: Uusien elokuvien arvioiden lisäksi "Noitaympyrän" toimitus teki erikoisohjelmia muun muassa Cannesin elokuvajuhlilta ja Helsingin Rakkautta ja anarkiaa -festivaaleilta.


title: Noitaympyrät

text: Vuonna 1992 "Noitaympyrät" kysyi Suomen itsenäisyyden 75-vuotisjuhlavuoden kunniaksi 59 suomalaiselta elokuvatoimittajalta, mikä on paras suomalainen elokuva. Jokainen sai antaa vain yhden äänen, ja tuloksena oli 31 elokuvan lista. Valituksi tulivat tasaäänin Mikko Niskasen "Kahdeksan surmanluotia" ja Aki Kaurismäen "Tulitikkutehtaan tyttö".


title: Burroughs (yritys)

text: Burroughs Corporation [ˈbʌroʊz] oli yhdysvaltalainen konttorikone- ja elektroniikkavalmistaja. Yrityksen tuotteita olivat laskukoneet ja tietokoneet. Yritys oli yksi suurimmista suurtietokoneiden valmistajista.


title: Burroughs (yritys)

text: Yrityksen perustaja William Seward Burroughs keksi ensimmäisen paperinauhalle tulostavan laskukoneen, jolle hän sai patentin vuonna 1888. Ennen patentin saamista hän perusti vuonna 1886 yrityksen nimellä American Arithmometer Company, josta tuli sittemmin Burroughs. Vuonna 1925 Burroughs esitteli ensimmäisen alle 10 kilogrammaa painavan kannettavan yleislaskukoneen.


title: Burroughs (yritys)

text: Yhtiön ensimmäinen tietokone oli Burroughs B205 (1956), joka oli Burroughsin ostaman ElectroData-yhtiön kehittämä.


title: Burroughs (yritys)

text: 1960-luvulla yritys valmisti Illinois’n yliopiston kanssa ILLIAC IV-tietokoneen.


title: Burroughs (yritys)

text:
1980-luvulla yritys valmisti Burroughs B25-tietokoneita joissa ajettiin Convergent Technologies Operating System -käyttöjärjestelmää (tunnettu myös nimillä CTOS, BTOS ja STARSYS).
Yritys yhdistyi Sperry Randin kanssa vuonna 1986, jolloin muodostui Unisys-yhtiö.


title: Burroughs (yritys)

text: Burroughsilla työskennelleitä merkittäviä henkilöitä olivat muun muassa Edsger Dijkstra.


title: Euroopan unionin elinten käännöskeskus

text: Euroopan unionin elinten käännöskeskus (CdT) on vuonna 1994 perustettu, Luxemburgissa toimiva EU:n erillisvirasto, joka tarjoaa käännös- ja kielipalveluita erityisesti Euroopan unionin virastoille ja elimille. Virasto myös edistää EU:n toimielinten välistä, käännöstoimintaan liittyvää yhteistyötä. Viraston palveluksessa on noin 200 ihmistä, joista puolet on kielenkääntäjä. Viraston toimintavuosiensa aikana käännettävien kielien määrä on EU:n laajentuessa kasvanut huomattavasti. Vuonna 2016 käännöskeskus tuotti noin 750 000 käännettyä sivua yli 60 asiakkaalle Euroopassa. Virasto käännättää tekstejä Euroopan unionin tarpeisiin myös ulkopuolisilla yhteistyökumppaneilla ja käännöstoimistoilla.


title: Euroopan unionin elinten käännöskeskus

text: EU:n elinten käännöskeskus ylläpitää esimerkiksi Euroopan interaktiivista termipankkia (IATE), joka oli vuonna 2016 maailman suurin termitietokanta. Tietokannassa oli yli kahdeksan miljoonaa termiä EU:n 24 virallisella kielellä. Termipankki on myös yleisön käytössä joskin EU:n palveluksessa olevat pääsevät käyttämään IATE:ta kattavammin.


title: M32R

text: M32R on Mitsubishin kehittämä mikroprosessori sulautettuihin järjestelmiin. Nykyisin suoritinperhettä valmistaa Renesas Electronics.


title: M32R

text: M32R on 32-bittinen RISC suoritin.


title: M32R

text: Linux tukee suoritinta.


title: Euroopan interaktiivinen termipankki

text: Euroopan interaktiivinen termipankki (, lyhennys IATE) on Luxemburgissa toimivan Euroopan unionin elinten käännöskeskuksen (CdT) vuonna 1999 perustama maailman suurin termitietokanta. Se sisältää EU:ta koskevaa terminologiaa ja jargonia sekä keskeisiä termejä monelta alalta, kuten oikeustieteen, maatalouden ja tietotekniikan piiristä.


title: Euroopan interaktiivinen termipankki

text: Kesäkuussa 2016 IATE:ssä oli 8,4 miljoonaa (toisen lähteen mukaan 8,7 milj. jo 2007) termiä EU:n 24 virallisella kielellä, mukaan luettuna noin 540 000 lyhennystä ja 130 000 fraasia. Tietokantaa täydennetään päivittäin ja ylläpidetään säännöllisesti. Termipankki avattiin yleisölle vuonna 2007. Vuonna 2016 termitietokannan yleiseseen versioon tehtiin 36 miljoonaa hakua ja EU:n henkilöstön käytössä olevaan sisäiseen versioon 18 miljoonaa hakua.


title: Euroopan interaktiivinen termipankki

text: Termitietokanta on vapaasti saatavissa pakattuna zip-tiedostona. Tämä suo esimerkiksi kääntäjille ja käännösteknologian parissa toimiville mahdollisuuden kehittää omia sovelluksiaan tietokannan ja termistön pohjalta. Elokuussa 2017 IATE-termitietokannan koko oli pakattuna 120 MB ja purettuna 2,1 GB.


title: Maxi Gómez

text: Maximiliano "Maxi" Gómez González (s. 14. elokuuta 1996 Paysandú, Uruguay) on uruguaylainen jalkapalloilija. Hän edustaa Espanjan Primera Divisiónissa pelaavaa Celta Vigoa ja on pelipaikaltaan hyökkääjä.


title: Maxi Gómez

text: 22. toukokuuta 2017 Gómez siirtyi kasvattajaseurastaan Defensor Sportingista espanjalaisseura Celta Vigoon viisivuotisella sopimuksella. Hän pelasi ensimmäisen ottelunsa joukkueessa 19. elokuuta 2017 kotikentällä Real Sociedadia vastaan, jossa hän onnistui myös maalinteossa kaksi kertaa.


title: Hitachi H8

text:
Hitachi H8 on Hitachin kehittämä RISC-tyyppinen suoritin. Suorinta valmistaa Renesas Electronics.
Suoritinsarjan malleja ovat:


title: Hitachi H8

text: Suoritinta käytetään muun muassa sulautetuissa järjestelmissä.


Euroopan huumausaineiden ja niiden väärinkäytön seurantakeskus (EMCDDA, ) on vuonna 1993 perustettu, Lissabonissa toimiva EU:n erillisvirasto. Viraston sijaintipaikasta päästiin pysyvämpään sopimukseen vuonna 1998 (2004). EMCDDA tuottaa ja toimittaa Euroopan unionille ja sen jäsenmaille tosiasioihin pohjautuvaa, luotettavaa ja vertailukelpoista tietoa huumeista ja huumeriippuvuudesta Euroopassa. Poliittisille päättäjille jarjotaan tietoa ja huumausaineiden torjuntaan liittyviä tahoja opastetaan ja neuvotaan. Viraston palveluksessa on noin 100 ihmistä.


title: Euroopan huumausaineiden ja niiden väärinkäytön seurantakeskus

text: Virasto tuottaa erilaisia katsauksia ja raportteja huumausaineisiin liittyen Euroopassa useilla unionin virallisilla kielillä. EMCDDA julkaisee esimerkiksi suomeksi vuosikatsauksen nimellä "Euroopan huumeraportti".


title: Euroopan arvopaperimarkkinaviranomainen

text: Euroopan arvopaperimarkkinaviranomainen (ESMA) on vuonna 2011 (toisen lähteen mukaan 2010) perustettu, Pariisiissa toimiva EU:n erillisvirasto. Se pyrkii sijoittajansuojan parantamiseen sekä rahoitusmarkkinoiden vakauden ja moitteettoman toiminnan edistämiseen. Virasto valvoo suoraan luottoluokituslaitoksia ja kauppatietorekistereitä. Viraston palveluksessa on noin 200 ihmistä.


title: Fairchild F8

text: Fairchild F8 on varhainen 8-bittinen mikroprosessori, jonka kehitti Fairchild Semiconductor. Yhtiö ilmoitti kehitysaikeesta vuonna 1974 ja vuonna 1975 sen valmistus alkoi. Yhtiö teki Mostekin kanssa sopimuksen suorittimen valmistuksesta toisena lähteenä. Alkuperäinen yksikköhinta 130 dollaria putosi nopeasti 85 dollariin.


title: Fairchild F8

text: Prosessori koostui kahdesta mikropiiristä: 3850 CPU ja 3851 PSU (). CPU sisältää 64 tavua RAM-muistia ja ALU-yksikön (). PSU sisältää 1 kilotavun ROM-muistia ohjelmalle sekä ohjelmalaskurin (program counter), pino-osoittimen (stack pointer) ja dataosoittimen (data counter). Laite-IO:n käsitteli CPU ja muistikäsittelyn hoiti PSU.


title: Fairchild F8

text: Suorittimen myöhempi malli 3859 yhdisti CPU ja PSU yksiköt samalle mikropiirille, mutta tämä jäi lyhytikäiseksi ja tuotanto peruttiin kun Mostekin 3870 saapui markkinoille.


title: Fairchild F8

text: Suoritinta käytettiin muun muassa Fairchild Channel F pelikonsolissa.


title: NCR Corporation

text: NCR Corporation (aiemmin National Cash Register Company ja National Manufacturing Company) on yhdysvaltalainen tietokonelaitteiden ja ohjelmistojen valmistaja.


title: NCR Corporation

text: Yritys on ollut yksi kahdeksasta suuresta suurtietokoneiden valmistajasta.


title: Aikala

text: Aikala on sukunimi, joka on muun muassa seuraavilla suomalaisilla henkilöillä:


title: Lepomäki

text: Lepomäki on sukunimi, joka on muun muassa seuraavilla suomalaisilla henkilöillä:


title: Brittiläinen Länsi-Intia

text: Brittiläinen Länsi-Intia () tarkoittaa nykyään Britannian merentakaisia alueita Karibialla: Anguillaa, Bermudaa, Caymansaaria, Turks- ja Caicossaaria sekä Montserratia. Ennen itsenäistymistään kaikki nämä valtiot olivat brittiläiseen imperiumiin kuuluneita siirtomaita.


title: Brittiläinen Länsi-Intia

text: Vuonna 1912 Brittiläinen Länsi-Intia jaettiin kahdeksaan siirtomaahan: Bahamaan, Barbadokseen, Brittiläiseen Guianaan, Brittiläiseen Hondurasiin, Jamaikaan (Jamaikan siirtomaa), Trinidadiin ja Tobagoon, Windwardsaariin (Brittiläiset Windwardsaaret) sekä Lewardsaariin (Brittiläiset Leewardsaaret).


title: Brittiläisen Länsi-Intian dollari

text: Brittiläisen Länsi-Intian dollari (, BWI$) oli Brittiläisen Guianan ja Länsi-Intian liittovaltion valuutta vuodesta 1935 vuoteen 1965, jolloin se korvattiin Itä-Karibian dollarilla. Brittiläisen Länsi-Intian dollari oli käytössä myös Jamaikalla vuodesta 1954 vuoteen 1964. Tätä valuuttaa ei ikinä käytetty Brittiläisessä Hondurasissa, Caymansaarilla, Turks- ja Caicossaarilla, Bahamalla tai Bermudalla.


title: Tatjana Ovetškina

text: Tatjana Ovetškina (s. 19. maaliskuuta 1950) on entinen naiskoripalloilija. Hän edusti Neuvostoliiton naisten koripallomaajoukkuetta Montrealin olympialaisissa 1976 ja Moskovan vuoden 1980 olympialaisissa, joissa kummassakin Neuvostoliitto voitti kultaa. Lisäksi Ovetškina oli mukana voittamassa kerran naisten koripallon maailmanmestaruutta ja kuudesti Euroopan mestaruutta. Hän kuuluu osin sukujuuriltaan suomensukuiseen kansaan, mordvalaisiin.


title: Tatjana Ovetškina

text: Tatjana Ovetškina on myös jääkiekkoilija Aleksandr Ovetškinin äiti.


title: Guyana (Commonwealth realm)

text: Guyanan Commonwealth realm, virallisesti tunnettu nimeltä Guyana, oli nykyisen Guyanan edeltäjä ja itsenäinen valtio, joka oli olemassa 26. maaliskuuta 1966 ja 23. helmikuuta 1970 välillä.


title: Guyana (Commonwealth realm)

text: Britannian valta päättyi vuonna 1966, kun Guyanalle myönnettiin itsenäisyys Commonwealth realmina Guyana Independence Act 1966:n mukaan, joka muutti Brittiläisen Guianan itsenäiseksi Guyanaksi. Britannian monarkki, joka oli tuolloin Elisabet II, pysyi maan valtionpäämiehenä. Valtionpäämiestä Guyanassa edusti kenraalikuvernööri.


title: Shanhaiguanin taistelu

text: Shanhaiguanin taistelu käytiin lähellä Shanhaiguania Koillis-Kiinan Hebein maakunnassa Ming-dynastian kenraali Wu Sanguin ja Pekingin valloittaneiden Li Zichengin johtamien kapinallisten välillä 27. toukokuuta 1644. Wu Sangui pyysi apua Qing-dynastian perustaneilta mantšuilta, jotka käyttivät kapinallisten kukistamista syynä Kiinan valtaukselle.


title: Shanhaiguanin taistelu

text: 1630- ja 1640-luvuilla Kiinan taloudellisesti tuottavimmat alueet Jangtsejoen suulla ja kaakkoisrannikolla kärsivät taloudellisesta lamasta, joka oli seurausta hopean nopeasta maahantuonnin hiipumisesta Meksikon Acapulcosta, Malakasta ja Japanista. Tilannetta pahensi entisestään epätavallisen huonosta säästä johtuneet satovuodet vuosina 1626–1640. Keskushallinnon kyvyttömyys vastata syntyneisiin ongelmiin vahvisti kapinallisjoukkoja Koillis-Kiinassa, jotka alkoivat nyt levittäytyä Pohjois- ja Kaakkois-Kiinaan.


title: Shanhaiguanin taistelu

text: Vuonna 1641 Li Zichengin johtama kapinallisten joukko oli kasvanut niin suureksi, että sen onnistui vallata Luoyangin muurein puolustettu kaupunki ja Kaifeng seuraavan vuoden puolella. Ming-dynastian armeija oli voimaton vastaamaan kapinaan. Monet sen parhaista kenraaleista oli sijoitettu maan pohjoisrajalle mantšujen kasvavan uhan takia, eikä heitä näin voitu siirtää toimimaan kapinallisia vastaan. Keisari Chongzhen ja hänen hovinsa pysyivät näin toimettomina, kun Li Zichengin armeija valtasi Pekingin 25. huhtikuuta 1644. Keisari hirttäytyi ja pohjoisrajalle jääneet kenraalit, kuten Wu Sangui jäivät poliittisesti eristyksiin.


title: Shanhaiguanin taistelu

text: Wu oli aluksi valmis hyväksymään kapinallisten asettamat rauhanehdot ja oli matkalla antautumaan, kunnes hän kuulu kapinallisten surmanneen hänen koko perheensä. Wu palasi Shanhaiguaniin, jossa hän torjui useita kapinallisten hyökkäyksiä 5. ja 10. toukokuuta. Wu yritti vielä neuvotella Lin kanssa Ming-dynastian kruununperillisen asemasta, mutta Li oli jo lähtenyt Pekingistä kohti Shanhaiguania mukanaan 60 000 sotilasta.


title: Shanhaiguanin taistelu

text: Wulla ei ollut toivoa apujoukoista, eikä hänellä ollut pakoreittiä. Hänen setänsä ja monet serkkunsa olivat jo aiemmin kääntyneet mantšujen puoleen ja Wu joutui nyt seuraamaan näiden esimerkkiä. Tällä välin mantšut olivat päättäneet siirtyä ajoittaisista ryöstöretkistään Kiinan valtausyritykseen. Mantšuhallitsija Abahai oli edeltäjistään poiketen omaksunut kiinalaisen hallitsijanimen ja ottanut vu8onna 1636 dynastiansa nimeksi Qing. Kapinallisten kukistaminen toimisi hyödyllisenä tekosyynä Kiinaan tunkeutumiselle ja mantšujen armeija oli lähtenyt kohti etelää jo 14. maaliskuuta, eli jo ennen Wun lähettiläiden saapumista. Heidän saatuaan tiedon keisarin kuolemasta ja Wun avunpyynnön usko valtauksen onnistumisesta vahvistui. Mantšut muuttivat marssireittiään ja etenivät nyt kohti Shanhaiguania.


title: Shanhaiguanin taistelu

text: Wu järjesti pääarmeijansa Shajoen rannalle muutaman kilometrin päähän Shanhaiguanista, jonne hän oli jättänyt voimakkaan varuskunnan. Li Zichengin joukot järjestyivät Wun joukkoja vatsapäätä. Yhteensä hänen joukkoihinsa kuului noin 50 000 sotilasta ja lisäksi toiset 50 000 paikallista miliisisotilasta. Mantšujen noin 100 000 miehen armeija saapui Shanhaiguanin edustalle vain hieman ennen taistelun alkamista 27 toukokuuta. Wu mahdollisesti antautui mantšujen komentaja Dorgonille samaan aikaan, kun hänen joukkonsa tekivät raskaita tappioita kärsien rynnäkköjä kapinallisten rivejä päin. Wun joukot olisivat todennäköisesti kärsineet tappion, mutta mantšujen ratsuväki hyökkäsi kapinallisten vasemman sivustan ympäri hiekkamyrskyn aikana ja kapinallisten tajuttua mantšujen saapuneen taisteluun, heidän armeijansa luhistui.


title: Shanhaiguanin taistelu

text: Li Zichengin joukkojen tarkkoja tappioita ei tunneta, mutta hänen mainitaan menettäneen kymmeniätuhansia ruumiita taistelukentällä. Tappionsa jälkeen Li vetäytyi Pekingiin, jossa hän viipyi vain sen verran, että hänet kerettiin kruunata keisariksi. Kruunauksen jälkeen hän sytytti kaupungin tuleen. Mantšut saapuivat kaupunkiin 5. kesäkuuta ja valtasivat sen ilman vastarintaa. Wun armeija lähetettiin ajamaan Litä takaa, kun taas mantšut jatkoivat Pohjois-Kiinan valtausta ja levittäytyivät Kiinan keskustasangon yli. Mantšujen Qing-dynastian vallan vakiintuminen kesti kuitenkin vielä vuosikymmenien ajan. Ming-dynastialle uskolliset kenraalit kapinoivat heitä vastaan ja heidän viimeinen tukikohtansa Taiwanilla kukistui vasta vuonna 1683.


title: Hanken & SSE Executive Education.

text: Hanken & SSE Executive Education on Hankenin ja Tukholman kauppakorkeakoulun omistama yhteisyritys joka tarjoaa koulutusta ja liikkeenjohdon valmennuspalveluja yrityksille. Hanken & SSE Executive Education kuuluu emoyhtiönsä kautta Tukholman kauppakorkakoulun (eng. Stockholm School of Economics - SSE) verkostoon, yhdessä muiden toimijoiden kanssa, kuten SSE Russia, SSE Riga, IFU, SIFR, Swedish House of Finance.


title: Hanken & SSE Executive Education.

text: Yritys on perustettu vuonna 2005 ensin nimellä Hanken School of Economics & Stockholm School of Economics IFL Executive Education.


title: Itämerensara

text: Itämerensara ("Carex extensa") on sarojen ("Carex") sukuun kuuluva kasvilaji. Se muistuttaa suurikokoista, merenrannoilla kasvavaa hernesaraa ("Carex viridula"), ja itämerensara luetaan toisinaan kuuluvaksi myös niin sanottuun keltasararyhmään.


title: Itämerensara

text: Itämerensara on kasvutavaltaan voimakkaasti mätästävä ja yleisväritykseltään harmaanvihreä saralaji. Sillä on voimakkaasti kouruiset lehdet ja lehtien tyvitupet ovat mustanruskeita. Kukinnon tukilehdet ovat kapeita ja yläviistoon osoittavia. Alin tukilehti on tavallisesti pitkä, yleensä koko kukintoa pidempi. Itämerensara on erilaistähkäinen saralaji ja sen kukinto koostuu yleensä yhdestä hedetähkästä sekä kahdesta tai kolmesta emitähkästä. Emitähkät ovat soikeita sekä tiiviisti, lähellä toisiaan, ja emikukat ovat kolmiluottisia. Tähkäsuomut ovat vaaleanruskeita sekä lyhytkärkisiä, ja pullakot ovat tiiviisti sekä lyhyen suuodan omaavia.


title: Itämerensara

text: Itämerensara kasvaa merenrantaniityillä, yleensä lähellä vesirajaa yhdessä suolavihvilän ("Juncus gerardii"), merisuolakkeen ("Triglochin maritimum") sekä merirannikin ("Glaux maritima") kanssa. Itämerensara on Imelko yleinen Ruotsin rannikolla Tukholman korkeudelta etelään Skånea lukuun ottamatta. Skånen rannikolla sekä Ruotsin Tanskan puoleisella rannikolla itämerensara on harvinaisempi. Suomessa itämerensara on silmälläpidettävä (NT) laji.


title: Itämerensara

text: Itämerensara on löydetty Gotlannista vuonna 1803.


title: Baltic Jazz

text: Baltic Jazz on vuosittain heinäkuussa Taalintehtaalla, Turun saaristossa, järjestettävä jazzfestivaali. Ensimmäinen Baltic Jazz järjestettiin vuonna 1987, jolloin se oli pieni paikallinen tapahtuma. Festivaali on kasvanut yhdeksi Suomen suurimmista jazzfestivaaleista.


title: Baltic Jazz

text: Vuonna 2008 Baltic Jazz keräsi kävijöitä 10 000.


title: Baltic Jazz

text: Vuonna 1999 Jazz-musiikkiyhdistys Dalsbruk Rf. perustettiin, ja yhdistys otti festivaalin järjestelyt hoitaakseen.


title: Baltic Jazz

text: Kuten nimi osoittaa, Baltic Jazz on festivaali, jossa keskitytään Itämeren alueen muusikoihin. Suurin osa festivaalitaiteilijoista on suurelta osin tullut Suomesta, Ruotsista, Baltian maista ja Venäjältä.


title: Baltic Jazz

text: Baltic Jazz on saaristofestivaali, johon voi tulla autolla tai veneellä. Baltic Jazz -viikonlopun aikana järjestetään yli 20 konserttia, jotka tarjoavat perinteistä jazzmusiikkia koko perheelle ainutlaatuisessa ympäristössä.


title: Baltic Jazz

text: Festivaali järjestetään toisena viikonloppuna juhannuksen jälkeen.


title: Baltic Jazz

text: Vuonna 2017 festivaali järjestettiin jo 30. kerran.


title: Allyylijodidi

text: Allyylijodidi eli 3-jodipropeeni (CHI) on halogenoituihin alkeeneihin kuuluva orgaaninen yhdiste. Yhdistettä käytetään lähtöaineena orgaanisen kemian synteeseissä.


title: Allyylijodidi

text: Huoneenlämpötilassa allyylijodidi on kellertävää nestettä. Valon vaikutuksesta yhdiste hajoaa muodostaen jodia, minkä vuoksi väri muuttuu tummemman ruskeaksi. Allyylijodidi on veteen liukenematonta, mutta liukenee hyvin useisiin orgaanisiin liuottimiin esimerkiksi etanoliin, dietyylieetteriin ja kloroformiin.


title: Allyylijodidi

text: Allyylijodidia valmistetaan allyylialkoholin, jodimetaanin ja trifenyylifosfiitin välisellä reaktiolla. Yhdistettä käytetään muiden yhdisteiden esimerkiksi polymeerien valmistukseen.


title: Laivurinkatu

text: Laivurinkatu () on noin 600 metrin pituinen katu Helsingin eteläisessä kantakaupungissa. Se ulottuu Merikadulta, Merisataman läheisyydestä Viiskulmaan. Sen eteläosa Merikadulta Tehtaankadulle saakka on rajana Eiran ja Ullanlinnan kaupunginosien välillä, kun taas pohjoisosa Tehtaankadulta Viiskulmaan on rajana Punavuoren ja Ullanlinnan välillä.


title: Laivurinkatu

text: Tehtaankadun pohjoispuolella Laivurinkatu jakautuu kahteen eri tasossa kulkevaan haaraan, joista itäisempi kulkee pengerrettynä jyrkkään kallionrinteeseen. Tämä ylempi haara on yksisuuntainen etelästä pohjoiseen ja selvästi alempaa haaraa kapeampi; alempi haara sen sijaan on kaksisuuntainen. Tehtaankadun risteyksessä Laivurinkatu tekee myös selvän mutkan, samoin pohjoisempana kohdassa, jossa Vuorimiehenkatu päättyy Laivurinkadun ylempään haaraan.


title: Laivurinkatu

text: Tehtaankadun eteläpuolella Laivurinkadun ajorata ja suurelta osin länsipuolinen jalkakäytäväkin on päällystetty nupukivillä, jalkakäytävän reuna osittain mukulakivillä.


title: Laivurinkatu

text: Laivurinkadun eteläisenä jatkeena on Meripuiston poikki kulkeva jalankulkutie Merikadulta Merisatamanrantaan.


title: Laivurinkatu

text: Suuri osa Laivurinkadun ja varsinkin sen eteläosan varrella sijaitsevista rakennuksista on 1900-luvun alussa rakennettuja jugendtyylisiä asuintaloja. Tehtaankadun eteläpuolella ne ovat yleensä kolmikerroksisia, kadun pohjoisosan varrella korkeampia. Ehkä kuuluisin niistä on Uno Staudingerin rakennuttama ja Selim A. Lindqvistin suunnittelema, vuonna 1905 valmistunut "Villa Johanna" osoitteessa Laivurinkatu 25. Alkuperäisistä jugendtaloista on kuitenkin muutamia purettu, esimerkiksi Pietarinkadun kulmassa sijainnut talo Laivurinkatu 11-13, jonka paikalle 1960-luvulla rakennettiin moderni kerrostalo. Kadun varrella sijaitsevia julkisia rakennuksia ovat 1950-luvulla rakennettu entinen Helsingin ranskalais-suomalaisen koulun rakennus, jossa nykyisin toimii Eiran aikuislukio, sekä Tehtaankadun risteyksessä Eiran sairaala.


title: Laivurinkatu

text: Vanhin rakennus Laivurinkadun varrella on Viiskulmassa Pursimiehenkadun kulmassa sijaitseva Selim A. Lindqvistin suunnittelma, vuonna 1890 valmistunut ns. Primulan talo. Siihen on myöhemmin rakennettu lisää kerroksia Talon alakerrassa on kaksi ravintolaa. Aiemmin katutasossa toimi pitkään Primulan omistama ravintola Laivuri.


title: Laivurinkatu

text: Muutoin Laivurinkadun varressa sen länsipuolella on enimmäkseen puistoja. Kadun eteläpäässä sen varressa on Ensipuistikko, jonka nimenä on välillä ollut myös Laivurinpuisto. Tehtaankadun risteyksen eteläpuolella on Eiran puisto kukkaistutuksineen, pohjoispuolella Tehtaanpuisto. Rakennuksia Laivurinkadun varrella on tällä puolella ainoastaan Pietarinkadun jatkeen molemmin puolin sekä viimeisessä korttelissa ennen Viiskulmaa.


title: Laivurinkatu

text: Tehtaankadun pohjoispuolella Laivurinkadun alempaa haaraa pitkin kulkevat raitiolinjat 1 ja 3 sekä bussilinjat 14, 17, 18. Tehtaankadun eteläpuolella Laivurinkatua pitkin kulkee vain bussilinja 18, jolla on päätepysäkki kadun eteläpäässä.


title: Laivurinkatu

text: Skepparegatan -niminen katu sisältyi jo Helsingin eteläosia varten vuonna 1875 vahvistettuun asemakaavaan. Kadun aiottu linjaus kulki kuitenkin nykyistä idempänä, sillä alueen suunniteltu katuverkko poikkesi huomattavasti nykyisestä ja nykyisen Tehtaankadun paikalle suunniteltiin noin kolme kertaa laajempaa puistoaluetta, jonka itäreunaa pitkin tämä katu olisi kulkenut. Tätä kaavaa ei kuitenkaan toteutettu, vaan suunnitelmia muutettiin vuonna 1887, jolloin vahvistetussa asemakaavassa Laivurinkatu sai nykyisen linjauksensa.


title: Laivurinkatu

text: Vuoden 1887 asemakaavassa Helsingin eteläosiin suunniteltiin laajaa tehdasaluetta, mistä Tehtaankadun nimi yhä muistuttaa. Siitä kuitenkin luovuttiin jo 1900, jolloin alue Laivurinkadun eteläosan molemmin puolin päätettiin muuttaa asuntoalueeksi.


title: Laivurinkatu

text: Laivurinkadun eteläpäähän Emma Mäkinen perusti 1880-luvulla turvakodin langenneille naisille ja orpolapsille. Vuonna 1923 samaan rakennukseen sijoitettiin Helsingin kaupungin vastaanotto- ja havaintokoti, joka vuonna 1941 siirrettiin uuteen rakennukseen Sofianlehtoon. Puretun turvakodin alueelle rakennettiin sittemmin Helsingin ranskalais-suomalaisen koulun rakennus sekä Merikadun kulmassa oleva asuinkerrostalo.


title: Laivurinkatu

text: Vuosina 1949–1974 Laivurinkatua pitkin liikennöi Helsingin ainoa johdinautolinja nro 14, jolla oli päätepysäkki aluksi Tehtaankadun risteyksessä, myöhemmin kadun eteläpäässä.


title: Laivurinkatu

text: Talossa Laivurinkatu 9 on aikoinaan asunut useita huomattavia henkilöitä: kenraali Stepan Haparoff, kuvanveistäjät Jussi Mäntynen ja Laila Pullinen, kirjailija Yrjö Soini (Agapetus) sekä kansanedustaja Hilja Pärssinen.